SK Úradný vestník Európskej únie L 206/1

ROKOVACÍ PORIADOK SÚDU PRE VEREJNÚ SLUŽBU EURÓPSKEJ ÚNIE

Obsah

ÚVODNÉ USTANOVENIA 6

Článok 1 Vymedzenie pojmov 6

HLAVA I ORGANIZÁCIA SÚDU 7

PRVÁ KAPITOLA Predsedníctvo a členovia Súdu 7

Článok 2 Funkčné obdobie sudcov 7

Článok 3 Zloženie sľubu 7

Článok 4 Slávnostný záväzok 7

Článok 5 Zbavenie sudcu funkcie 7

Článok 6 Poradie 8

Článok 7 Voľba predsedu Súdu 8

Článok 8 Právomoci predsedu Súdu 8

Článok 9 Nahradenie predsedu Súdu 9

DRUHÁ KAPITOLA Rozhodovacie zloženia 9

Článok 10 Rozhodovacie zloženia 9

Článok 11 Ustanovenie komôr 9

Článok 12 Predsedovia komôr 9

Článok 13 Riadne rozhodovacie zloženie – pridelenie vecí komorám 9

Článok 14 Postúpenie veci plénu alebo päťčlennej komore 10

Článok 15 Postúpenie veci samosudcovi 10

TRETIA KAPITOLA Kancelária Súdu a iné oddelenia 10

Prvý oddiel – Kancelária Súdu 10

Článok 16 Vymenovanie tajomníka 10

Článok 17 Skončenie výkonu funkcie tajomníka 11

Článok 18 Zástupca tajomníka 11

Článok 19 Neprítomnosť tajomníka alebo iná prekážka 11

Článok 20 Právomoci tajomníka 11

Článok 21 Vedenie registra 12

Článok 22 Nahliadnutie do spisu a do registra 12

Druhý oddiel – Iné oddelenia 12

Článok 23 Úradníci a ostatní zamestnanci 12

ŠTVRTÁ KAPITOLA Činnosť Súdu 12

Článok 24 Dátum, hodina a miesto zasadnutia Súdu 12

Článok 25 Časový rozvrh činností Súdu 13

Článok 26 Kvórum 13

Článok 27 Neprítomnosť alebo prekážka vo výkone funkcie sudcu 13

Článok 28 Neprítomnosť alebo prekážka vo výkone funkcie sudcu päťčlennej komory pred pojednávaním 13

Článok 29 Vedenie porád 13

Článok 30 Počet sudcov na poradách 14

HLAVA II USTANOVENIA O KONANÍ 14

PRVÁ KAPITOLA Všeobecné ustanovenia 14

Prvý oddiel – Splnomocnení zástupcovia, poradcovia a advokáti 14

Článok 31 Postavenie splnomocnených zástupcov, poradcov a advokátov 14

Článok 32 Výsady, imunity a výhody 14

Článok 33 Zbavenie imunity 15

Článok 34 Vylúčenie z konania 15

Článok 35 Vysokoškolskí učitelia 15

Druhý oddiel – Doručovanie 15

Článok 36 Doručovanie 15

Tretí oddiel – Lehoty 16

Článok 37 Počítanie lehôt 16

Článok 38 Lehota zohľadňujúca vzdialenosť 16

Článok 39 Určenie a predĺženie lehôt 16

Štvrtý oddiel – Spôsoby prejednania vecí 17

Článok 40 Spôsoby prejednania vecí 17

Článok 41 Poradie prejednávania vecí 17

Článok 42 Predpoklady prerušenia konania a postup 17

Článok 43 Trvanie a účinky prerušenia konania 17

Článok 44 Spojenie, vylúčenie a oddelenie vecí 18

Piaty oddiel – Procesné písomnosti, dokumenty a prílohy 18

Článok 45 Úkony v konaní 18

Článok 46 Dĺžka podaní 19

Článok 47 Dôvernosť dokumentov a príloh 19

Článok 48 Anonymizácia 19

DRUHÁ KAPITOLA Riadne konanie 19

Prvý oddiel – Písomná časť konania 19

Článok 49 Všeobecné pravidlo 19

Článok 50 Žaloba 20

Článok 51 Doručenie žaloby a oznámenie v úradnom vestníku 20

Článok 52 Prvé pridelenie veci rozhodovaciemu zloženiu 20

Článok 53 Vyjadrenie žalovaného 21

Článok 54 Zaslanie dokumentov 21

Článok 55 Druhá výmena písomných vyjadrení 21

Druhý oddiel – Dôvody a dôkazy v priebehu konania 22

Článok 56 Nové dôvody 22

Článok 57 Nové dôkazy a návrhy dôkazov 22

Tretí oddiel – Predbežná správa 22

Článok 58 Predbežná správa 22

Štvrtý oddiel – Ústna časť konania 22

Článok 59 Konanie pojednávania 22

Článok 60 Dátum pojednávania 22

Článok 61 Spoločné pojednávanie 23

Článok 62 Neprítomnosť účastníkov konania na pojednávaní 23

Článok 63 Priebeh pojednávania 23

Článok 64 Skončenie a opätovné začatie ústnej časti konania 23

Článok 65 Zápisnica z pojednávania 23

Článok 66 Záznam z priebehu pojednávania 23

TRETIA KAPITOLA Opatrenia na zabezpečenie priebehu konania a dôkazné prostriedky 24

Prvý oddiel – Ciele 24

Článok 67 Ciele 24

Druhý oddiel – Opatrenia na zabezpečenie priebehu konania 24

Článok 68 Predmet 24

Článok 69 Postup 24

Tretí oddiel – Dôkazné prostriedky 25

Článok 70 Predmet 25

Článok 71 Postup 25

Článok 72 Predvolanie svedkov 25

Článok 73 Výsluch svedkov 26

Článok 74 Povinnosti svedkov 26

Článok 75 Znalecký posudok 26

Článok 76 Krivá výpoveď a porušenie prísahy 27

Článok 77 Námietka voči svedkovi alebo znalcovi 27

Článok 78 Svedočné a znalečné 27

Článok 79 Dožiadanie 28

ŠTVRTÁ KAPITOLA Námietky, nedostatky podmienok a prekážky konania 28

Článok 80 Postúpenie 28

Článok 81 Zjavné dôvody na odmietnutie žaloby 28

Článok 82 Prekážky konania z dôvodu verejného záujmu 28

Článok 83 Žiadosť o vydanie rozhodnutia pred prejednaním veci samej 29

Článok 84 Späťvzatie žaloby 29

Článok 85 Zastavenie konania 29

PIATA KAPITOLA Vedľajšie účastníctvo 29

Článok 86 Návrh na vstup vedľajšieho účastníka do konania 29

Článok 87 Rozhodnutie o návrhu na vstup vedľajšieho účastníka do konania 30

Článok 88 Predloženie vyjadrení a pripomienok k vyjadreniam 30

Článok 89 Výzva na vstup vedľajšieho účastníka do konania 31

ŠIESTA KAPITOLA Urovnanie sporov zmierom 31

Článok 90 Postup 31

Článok 91 Zmier účastníkov konania 32

Článok 92 Urovnanie sporu zmierom a súdne konanie 32

SIEDMA KAPITOLA Rozsudky a uznesenia 32

Článok 93 Dátum vyhlásenia rozsudku 32

Článok 94 Náležitosti rozsudku 32

Článok 95 Vyhlásenie a doručenie rozsudku 33

Článok 96 Náležitosti uznesenia 33

Článok 97 Podpísanie a doručenie uznesenia 33

Článok 98 Záväznosť rozsudkov a uznesení 34

Článok 99 Uverejnenie v Úradnom vestníku Európskej únie 34

ÔSMA KAPITOLA Trovy konania a súdne výdavky 34

Článok 100 Rozhodnutie o trovách konania 34

Článok 101 Všeobecné pravidlá náhrady trov konania 34

Článok 102 Spravodlivé zaobchádzanie a úmyselne spôsobené trovy konania 34

Článok 103 Osobitné pravidlá náhrady trov konania 34

Článok 104 Trovy núteného výkonu rozhodnutia 35

Článok 105 Nahraditeľné trovy konania 35

Článok 106 Námietka proti nahraditeľným trovám konania 35

Článok 107 Spôsoby platenia 35

Článok 108 Súdne výdavky 36

Článok 109 Zábezpeka proti zneužitiu žaloby 36

DEVIATA KAPITOLA Právna pomoc 36

Článok 110 Vecné podmienky 36

Článok 111 Formálne podmienky 36

Článok 112 Postup a rozhodnutie 37

Článok 113 Preddavky a zaplatenie trov konania pokladňou 37

Článok 114 Odňatie právnej pomoci 38

DESIATA KAPITOLA Osobitné druhy konania 38

Prvý oddiel – Odklad výkonu a iné predbežné opatrenia 38

Článok 115 Návrh na odklad výkonu alebo na nariadenie iných predbežných opatrení 38

Článok 116 Postup 38

Článok 117 Rozhodnutie o návrhu 39

Článok 118 Zmena okolností 39

Článok 119 Nový návrh 39

Článok 120 Odklad núteného výkonu 39

Druhý oddiel – Rozsudky pre zmeškanie 39

Článok 121 Rozsudky pre zmeškanie 39

JEDENÁSTA KAPITOLA Návrhy a opravné prostriedky týkajúce sa rozsudkov a uznesení 40

Prvý oddiel – Oprava 40

Článok 122 Oprava rozhodnutí 40

Druhý oddiel – Návrh na doplnenie rozhodnutia 40

Článok 123 Návrh na doplnenie rozhodnutia o trovách konania 40

Tretí oddiel – Návrh na zrušenie rozsudku pre zmeškanie 40

Článok 124 Návrh na zrušenie rozsudku pre zmeškanie 40

Štvrtý oddiel – Návrh tretej osoby na zmenu rozhodnutia 41

Článok 125 Návrh tretej osoby na zmenu rozhodnutia 41

Piaty oddiel – Výklad rozhodnutí Súdu 42

Článok 126 Výklad rozhodnutí Súdu 42

Šiesty oddiel – Obnova konania 42

Článok 127 Obnova konania 42

Siedmy oddiel – Vrátenie veci Súdu na ďalšie konanie po zrušení rozhodnutia 43

Článok 128 Vrátenie veci na ďalšie konanie po zrušení rozhodnutia 43

Článok 129 Pridelenie vrátenej veci 43

Článok 130 Preskúmanie veci vrátenej na ďalšie konanie 44

Článok 131 Trovy konania po vrátení veci 44

HLAVA III ZÁVEREČNÉ USTANOVENIA 44

Článok 132 Vykonávacie ustanovenia 44

Článok 133 Zrušovacie ustanovenie 44

Článok 134 Uverejnenie a nadobudnutie účinnosti tohto poriadku 45

ROKOVACÍ PORIADOK SÚDU PRE VEREJNÚ SLUŽBU EURÓPSKEJ ÚNIE

SÚD PRE VEREJNÚ SLUŽBU EURÓPSKEJ ÚNIE,

so zreteľom na Zmluvu o fungovaní Európskej únie, a najmä na jej článok 257 piaty odsek,

so zreteľom na Zmluvu o založení Európskeho spoločenstva pre atómovú energiu, a najmä na jej článok 106a ods. 1,

so zreteľom na Protokol o štatúte Súdneho dvora Európskej únie (1), a najmä na jeho článok 62c a článok 7 ods. 1 jeho prílohy I,

keďže:

(1) Je potrebné zohľadniť prepracovaný Rokovací poriadok Súdneho dvora prijatý 25. septembra 2012 (2) a zároveň zohľadniť osobitnú povahu sporovej agendy na Súde pre verejnú službu.

(2) Aplikačná prax Rokovacieho poriadku Súdu pre verejnú službu prijatého 25. júla 2007 (3) priniesla potrebu prispôsobiť niektoré jeho ustanovenia.

(3) Konkrétne s prihliadnutím na získané skúsenosti je nevyhnutné doplniť alebo spresniť niektoré pravidlá, ktoré sa uplatňujú, najmä pokiaľ ide o dôvernosť a anonymizáciu.

(4) S cieľom zachovať schopnosť súdu, ktorý je konfrontovaný s nárastom agendy, rozhodovať o predložených veciach v primeranej lehote je okrem toho nevyhnutné pokračovať v úsilí vynaloženom s cieľom skrátiť dĺžku konaní pred týmto súdom, a to najmä skrátením dĺžky procesných písomností, ak sa ukáže, že je to potrebné, okrem prípadov odôvodnených osobitosťou veci a posilnením ustanovenia na náhradu výdavkov vynaložených Súdom v prípade zjavného zneužitia žaloby.

(5) S cieľom zvýšiť prehľadnosť pravidiel aplikovaných Súdom je nevyhnutné prepracovať štruktúru rokovacieho poriadku, objasniť niektoré pravidlá alebo ich uplatnenie, najmä pokiaľ ide o opatrenia na zabezpečenie priebehu konania, dôkazné prostriedky, návrh na zrušenie rozsudku pre zmeškanie a návrh tretej osoby na zmenu rozhodnutia, a zrušiť niektoré obsolétne alebo nepoužívané pravidlá,

so súhlasom Súdneho dvora,

po schválení Radou 14. apríla 2014,

PRIJAL TENTO ROKOVACÍ PORIADOK:

ÚVODNÉ USTANOVENIA

Článok 1

Vymedzenie pojmov

1. V tomto poriadku:

a) ustanovenia Zmluvy o Európskej únii sa označujú číslom jej príslušného článku, za ktorým nasleduje skratka „ZEÚ“ ;

b) ustanovenia Zmluvy o fungovaní Európskej únie sa označujú číslom jej príslušného článku, za ktorým nasleduje skratka „ZFEÚ“ ;

c) ustanovenia Zmluvy o založení Európskeho spoločenstva pre atómovú energiu sa označujú číslom jej príslušného článku, za ktorým nasleduje skratka „ZESAE“ ;

d) Protokol o štatúte Súdneho dvora Európskej únie sa označuje ako „štatút“ ;

e) nariadenie, ktorým sa ustanovuje Služobný poriadok úradníkov Európskej únie a Podmienky zamestnávania ostatných zamestnancov Európskej únie, sa označuje ako „služobný poriadok“ .

2. Na účely uplatňovania tohto poriadku:

a) pojem „Súd“ označuje Súd pre verejnú službu Európskej únie alebo vo veciach, ktoré prejednáva komora alebo samosudca, túto komoru alebo tohto samosudcu;

b) pojem „predseda Súdu“ označuje výlučne predsedu tohto súdneho orgánu, pričom pojem „predseda“ označuje predsedu rozhodovacieho zloženia;

c) pojem „plenárna schôdza“ označuje zbor zložený zo sudcov Súdu pre verejnú službu oprávnených rozhodovať o všetkých administratívnych otázkach, súdnych otázkach týkajúcich sa prideľovania vecí jednotlivým rozhodovacím zloženiam alebo s prierezovou povahou, pri ktorých však tieto rozhodovacie zloženia nie sú viazané;

d) pojem „inštitúcie“ označuje inštitúcie Únie uvedené v článku 13 ods. 1 ZEÚ a orgány, úrady a agentúry, ktoré sú zriadené zmluvami alebo aktom prijatým na ich vykonanie a ktoré môžu byť účastníkmi konania pred Súdom.

HLAVA I

ORGANIZÁCIA SÚDU

PRVÁ KAPITOLA

Predsedníctvo a členovia Súdu

Článok 2

Funkčné obdobie sudcov

1. Funkčné obdobie sudcu sa začína dňom uvedeným v menovacom dekréte.

2. Ak tento deň v menovacom dekréte nie je uvedený, začína sa toto obdobie dňom uverejnenia menovacieho dekrétu v Úradnom vestníku Európskej únie.

Článok 3

Zloženie sľubu

Pred nástupom do funkcie sudcovia skladajú pred Súdnym dvorom sľub stanovený v článku 2 štatútu:

„Sľubujem, že budem svoju funkciu vykonávať nestranne a podľa svojho najlepšieho svedomia; sľubujem, že budem zachovávať mlčanlivosť o obsahu porád.“

Článok 4

Slávnostný záväzok

Bezprostredne po zložení sľubu podpíšu sudcovia vyhlásenie, že prijímajú slávnostný záväzok stanovený v článku 4 treťom odseku štatútu.

Článok 5

Zbavenie sudcu funkcie

1. Ak má Súdny dvor podľa článku 6 štatútu po porade so Súdom rozhodnúť, či sudca Súdu už nespĺňa podmienky nevyhnutné na výkon funkcie alebo si neplní povinnosti, ktoré mu z nej vyplývajú, predseda Súdu ho vyzve, aby predniesol svoje pripomienky.

2. Súd rokuje bez prítomnosti tajomníka.

Hlasovanie je tajné, dotknutý sudca sa na porade a hlasovaní nezúčastňuje.

3. Stanovisko Súdu musí byť odôvodnené.

Stanovisko, podľa ktorého sudca Súdu už nespĺňa podmienky nevyhnutné na výkon funkcie alebo si neplní povinnosti, ktoré mu z nej vyplývajú, musí byť prijaté aspoň nadpolovičnou väčšinou hlasov sudcov Súdu. V tomto prípade sa Súdnemu dvoru oznámi podrobný rozpis hlasovania.

Článok 6

Poradie

1. Poradie sudcov je určené takto:

— predseda Súdu,

— predsedovia komôr podľa rokov, ktoré odslúžili ako členovia Súdu,

— ostatní sudcovia podľa rokov, ktoré odslúžili ako členovia Súdu.

2. Pri rovnosti odslúžených rokov rozhoduje o ich poradí vek.

3. Sudcovia, ktorí boli do funkcie opätovne vymenovaní, si zachovávajú odslúžené roky.

Článok 7

Voľba predsedu Súdu

1. Sudcovia si v súlade s článkom 4 ods. 1 prílohy I štatútu zvolia z vlastných radov predsedu Súdu na tri roky. Predseda Súdu môže byť opätovne zvolený.

2. Ak sa výkon funkcie predsedu Súdu skončí pred riadnym uplynutím funkčného obdobia, zvolí Súd jeho nástupcu na ostávajúce obdobie.

3. Pri voľbách uvedených v tomto článku sa hlasuje tajne. Zvolený je sudca, ktorý získa hlasy viac ako polovice sudcov Súdu. Ak túto väčšinu nezíska žiadny zo sudcov, uskutočnia sa ďalšie kolá volieb až do jej dosiahnutia.

4. Meno predsedu Súdu sa uverejní v Úradnom vestníku Európskej únie.

Článok 8

Právomoci predsedu Súdu

1. Predseda Súdu vedie pojednávania a porady:

— pléna,

— päťčlennej komory,

— trojčlennej komory, ak je jej členom.

2. Predseda Súdu riadi činnosť a dohliada na riadny chod služieb Súdu. Predsedá plenárnym schôdzam.

3. Predseda Súdu zastupuje Súd.

Článok 9

Nahradenie predsedu Súdu

V prípade neprítomnosti alebo inej prekážky vo výkone funkcie predsedu Súdu, alebo ak táto funkcia nie je obsadená, vykonáva ju niektorý zo sudcov podľa poradia stanoveného v článku 6.

DRUHÁ KAPITOLA

Rozhodovacie zloženia

Článok 10

Rozhodovacie zloženia

Podľa článku 4 ods. 2 prílohy I štatútu rozhoduje Súd v pléne, v päťčlennej komore, v trojčlenných komorách alebo ako samosudca.

Článok 11

Ustanovenie komôr

1. Súd ustanovuje trojčlenné komory. Môže ustanoviť päťčlennú komoru.

2. Súd rozhoduje o pridelení sudcov do komôr. Ak počet sudcov pridelených do komory prevyšuje počet sudcov zasadajúcich v komore, rozhodne o spôsobe určenia sudcov zúčastňujúcich sa na rozhodovacom zložení.

3. Rozhodnutia prijaté v súlade s týmto článkom sa uverejnia v Úradnom vestníku Európskej únie.

Článok 12

Predsedovia komôr

1. Sudcovia si v súlade s článkom 4 ods. 3 prílohy I štatútu zvolia z vlastných radov predsedov trojčlenných komôr na tri roky. Predsedovia komôr môžu byť opätovne zvolení.

2. Ustanovenia článku 7 ods. 2 až 4 sa použijú primerane.

3. Predsedovia komôr riadia činnosť svojej komory a vedú jej pojednávania a porady.

4. V prípade neprítomnosti alebo inej prekážky vo výkone funkcie predsedu komory, alebo ak táto funkcia nie je obsadená, vykonáva ju niektorý zo sudcov tejto komory podľa poradia stanoveného v článku 6.

5. Predseda Súdu predsedá rozhodovaciemu zloženiu, ak v ňom vo výnimočných prípadoch zasadá na účely jeho doplnenia.

Článok 13

Riadne rozhodovacie zloženie – pridelenie vecí komorám

1. Pokiaľ články 14 a 15 nestanovujú inak, Súd zasadá v trojčlenných komorách.

2. Súd stanoví pravidlá, na základe ktorých sa veci pridelia alebo sa zmení ich pridelenie jednotlivým komorám, najmä v prípade súvisiacich vecí alebo s cieľom zabezpečiť vyvážené a koherentné rozdelenie ich pracovného zaťaženia.

3. Rozhodnutie prijaté podľa odseku 2 sa uverejní v Úradnom vestníku Európskej únie.

Článok 14

Postúpenie veci plénu alebo päťčlennej komore

1. Ak to zložitosť právnych otázok, dôležitosť veci alebo osobitné okolnosti odôvodňujú, vec môže byť postúpená na prejednanie a rozhodnutie plénu alebo päťčlennej komore.

2. Rozhodnutie o postúpení veci prijme Súd na plenárnej schôdzi na návrh komory, ktorá vec prejednáva, alebo na návrh niektorého člena Súdu. Takéto rozhodnutie možno prijať v ktoromkoľvek štádiu konania.

Článok 15

Postúpenie veci samosudcovi

1. Veci pridelené trojčlennej komore môže prejednať a rozhodnúť sudca spravodajca konajúci ako samosudca, ak je to účelné so zreteľom na jednoduchosť právnej alebo skutkovej otázky, na obmedzenú dôležitosť veci a neexistenciu iných osobitných okolností.

Postúpenie samosudcovi je vylúčené vo veciach, ktoré sa týkajú otázok zákonnosti všeobecne záväzného právneho aktu, s výnimkou prípadu, ak o týchto otázkach už rozhodol Súdny dvor, Všeobecný súd alebo Súd.

2. Rozhodnutie o postúpení veci prijme jednomyseľne komora, ktorá vec prejednáva, po vypočutí účastníkov konania. Takéto rozhodnutie možno prijať v ktoromkoľvek štádiu konania.

3. V prípade neprítomnosti alebo prekážky vo výkone funkcie samosudcu, ktorému bola vec postúpená, určí predseda sudcu, ktorý ho nahradí.

4. Samosudca vráti vec komore, ak zistí, že už nie sú splnené podmienky uvedené v odseku 1.

5. V konaní o veciach prejednávaných samosudcom vykonáva právomoci predsedu tento samosudca.

TRETIA KAPITOLA

Kancelária Súdu a iné oddelenia

Prvý oddiel

Kancelária Súdu

Článok 16

Vymenovanie tajomníka

1. Súd vymenúva svojho tajomníka.

2. Ak miesto tajomníka nie je obsadené, uverejní sa oznam v Úradnom vestníku Európskej únie. Záujemcovia predložia prihlášku v lehote nie kratšej ako tri týždne, ktorá musí obsahovať úplné údaje o vysokoškolskom vzdelaní, jazykových znalostiach, súčasnom a predchádzajúcich povolaniach, prípadných skúsenostiach v súdnej a medzinárodnej oblasti a o štátnej príslušnosti.

3. Dva týždne pred určeným termínom vymenovania informuje predseda Súdu sudcov o podaných prihláškach.

4. Hlasovanie sa uskutoční spôsobom stanoveným v článku 7 ods. 3

5. Tajomník sa vymenúva na šesť rokov. Tajomník môže byť vymenovaný znova. Súd môže tajomníka vo výkone funkcie opätovne vymenovať do funkcie bez uplatnenia postupu stanoveného v odsekoch 2 a 3 tohto článku. V takom prípade sa uplatní postup podľa odseku 4.

6. Pred nástupom do funkcie skladá tajomník pred Súdom sľub uvedený v článku 3 a podpisuje vyhlásenie stanovené v článku 4.

7. Meno tajomníka sa uverejní v Úradnom vestníku Európskej únie.

Článok 17

Skončenie výkonu funkcie tajomníka

1. Tajomník môže byť z funkcie odvolaný iba vtedy, ak už nespĺňa požadované podmienky alebo ak si neplní povinnosti vyplývajúce z jeho funkcie. Súd rozhodne po tom, ako mu dal možnosť vyjadriť sa.

2. Ak tajomník svoju funkciu prestane vykonávať pred riadnym uplynutím funkčného obdobia, Súd vymenuje nového tajomníka na šesť rokov.

Článok 18

Zástupca tajomníka

Súd môže rovnakým spôsobom, akým vymenoval tajomníka, vymenovať jeho zástupcu, ktorý mu pomáha a zastupuje ho v prípade neprítomnosti alebo prekážky vo výkone funkcie.

Článok 19

Neprítomnosť tajomníka alebo iná prekážka

1. Ak sú tajomník a prípadne jeho zástupca neprítomní alebo v prípade inej prekážky, alebo ak ich funkcie nie sú obsadené, predseda Súdu poverí niektorého úradníka alebo dočasného zamestnanca vykonávaním funkcie tajomníka.

2. Ak Súd zasadá v neprítomnosti tajomníka, poverí sudcu určeného podľa opačného poradia, než je stanovené v článku 6, aby v prípade potreby vyhotovil zápisnicu zo zasadnutia, ktorú podpisuje predseda a sudca, ktorý ju vyhotovil.

Článok 20

Právomoci tajomníka

1. Tajomník pod dohľadom predsedu Súdu zodpovedá za kanceláriu Súdu; je zodpovedný najmä za prijímanie, odosielanie a uloženie všetkých písomností, ako aj za ich doručovanie v rozsahu stanovenom týmto poriadkom.

2. Tajomník pomáha členom Súdu pri plnení ich úloh. S výhradou ustanovení článku 5, článku 17 ods. 1 a článku 29 sa tajomník zúčastňuje na všetkých zasadnutiach Súdu a vyhotovuje z nich zápisnice.

3. Tajomník uchováva pečate a je zodpovedný za archív. Zabezpečuje uverejňovanie úradných publikácií Súdu, najmä Zbierky rozhodnutí.

4. Tajomník s pomocou ostatných oddelení inštitúcie a pod dohľadom predsedu Súdu zabezpečuje správu Súdu a dohliada na využívanie príslušných príjmov a výdavkov.

Článok 21

Vedenie registra

1. Pod dohľadom tajomníka vedie kancelária Súdu register, do ktorého sa postupne zapisujú všetky podania v poradí, v akom boli podané. Zápisy do registra a vyznačenia zaznamenané tajomníkom na origináloch alebo na kópiách predložených na tento účel majú povahu verejnej listiny.

2. Kancelária Súdu oddelene registruje prílohy a dokumenty vypracované na účely urovnania sporu zmierom v zmysle článku 90.

Článok 22

Nahliadnutie do spisu a do registra

1. Bez toho, aby bol dotknutý článok 44 ods. 3, článok 47 a článok 87 ods. 3, účastníci konania môžu:

— v kancelárii Súdu nahliadnuť do spisu a výpisov z registra týkajúcich sa ich veci,

— po zaplatení príslušného poplatku podľa sadzobníka kancelárie Súdu stanoveného Súdom na základe návrhu tajomníka získať ďalšie kópie podaní a ich príloh, rozsudkov a uznesení, ako aj kópie ostatných spisových dokumentov a výpisy z registra; tieto kópie sa prípadne poskytujú ako overené kópie.

2. Žiadna tretia osoba, súkromná či verejná, nemôže nahliadnuť do spisu bez výslovného súhlasu predsedu Súdu udeleného po vypočutí účastníkov konania. Úplný alebo čiastočný súhlas možno udeliť len na základe písomnej žiadosti obsahujúcej podrobné odôvodnenie oprávneného záujmu na nahliadnutí do príslušného spisu. Do spisu sa nahliada v kancelárii Súdu.

Akákoľvek tretia osoba môže po zaplatení poplatku podľa sadzobníka kancelárie Súdu získať kópie rozsudkov a uznesení. Ich overené kópie sa vydávajú v prípade, ak to odôvodňuje oprávnený záujem.

Každý, kto má odôvodnený záujem, môže nahliadnuť do registra v kancelárii Súdu a získať z neho kópie alebo výpisy po udelení súhlasu predsedom Súdu a po zaplatení poplatku podľa sadzobníka kancelárie Súdu.

Pri vydávaní kópií rozsudkov a uznesení a pri udeľovaní súhlasu podľa prvého alebo tretieho pododseku tohto odseku sa podľa potreby prihliada na článok 44 ods. 3, články 47 a 48, článok 87 ods. 3 a na rozhodnutia vydané na ich základe.

Druhý oddiel

Iné oddelenia

Článok 23

Úradníci a ostatní zamestnanci

Úradníci a ostatní zamestnanci, ktorých úlohou je priamo pomáhať predsedovi Súdu, sudcom a tajomníkovi, sú vymenúvaní podľa služobného poriadku. Podliehajú tajomníkovi pod dohľadom predsedu Súdu.

ŠTVRTÁ KAPITOLA

Činnosť Súdu

Článok 24

Dátum, hodina a miesto zasadnutia Súdu

1. Dátum a hodinu zasadnutí Súdu určuje predseda.

2. Súd môže pre jedno alebo viac zasadnutí určiť ako miesto zasadnutia miesto odlišné od svojho sídla.

Článok 25

Časový rozvrh činností Súdu

1. Súdny rok sa začína 1. októbra kalendárneho roka a končí sa 30. septembra nasledujúceho roka.

2. Dni súdnych prázdnin a zoznam oficiálnych sviatkov, ktoré zostaví Súdny dvor a uverejnia sa v Úradnom vestníku Európskej únie, sú platné aj pre Súd.

3. Počas súdnych prázdnin je predsedníctvo Súdu v jeho sídle zabezpečené predsedom Súdu alebo tak, že predseda Súdu poverí zastupovaním predsedu niektorej komory alebo iného sudcu. V naliehavom prípade môže predseda Súdu zvolať sudcov.

4. Súd môže v odôvodnených prípadoch poskytnúť ktorémukoľvek sudcovi dovolenku.

Článok 26

Kvórum

Súd môže platne zasadať, len ak sa dosiahne toto kvórum:

— päť sudcov v prípade pléna,

— traja sudcovia v prípade päťčlennej komory a trojčlenných komôr v súlade s článkom 17 druhým odsekom štatútu.

Článok 27

Neprítomnosť alebo prekážka vo výkone funkcie sudcu

1. Ak sa z dôvodu neprítomnosti alebo prekážky vo výkone funkcie sudcu nedosiahne kvórum, predseda odročí zasadnutie dovtedy, kým neprítomnosť alebo prekážka vo výkone funkcie nepominie.

2. V záujme dosiahnutia kvóra v rámci komory môže predseda, ak si to vyžaduje riadny výkon spravodlivosti, doplniť rozhodovacie zloženie iným sudcom tej istej komory, alebo pokiaľ to nie je možné, navrhnúť predsedovi Súdu, aby určil sudcu z inej komory. Sudcovia náhradníci sa budú určovať postupne podľa opačného poradia, než je poradie stanovené v článku 6.

3. Ak sa rozhodovacie zloženie doplní podľa odseku 2 po pojednávaní, opätovne sa začne ústna časť konania, pokiaľ Súd so zreteľom na rozhodnutie veci v primeranej lehote po vyslovení súhlasu účastníkov konania nerozhodne, že nové pojednávanie sa neuskutoční. Ústna časť konania sa musí opätovne začať, ak sú minimálne dvaja sudcovia, ktorí sa zúčastnili na pojednávaní, neprítomní alebo im bráni prekážka vo výkone funkcie.

Článok 28

Neprítomnosť alebo prekážka vo výkone funkcie sudcu päťčlennej komory pred pojednávaním

V prípade neprítomnosti alebo prekážky vo výkone funkcie sudcu päťčlennej komory pred pojednávaním určí predseda Súdu iného sudcu, a to postupne podľa opačného poradia, než je poradie stanovené v článku 6. Pokiaľ sa nepodarí doplniť počet na piatich sudcov, pojednávanie sa môže uskutočniť, ak sa dosiahne požadované kvórum.

Článok 29

Vedenie porád

1. Porady Súdu sú a zostávajú tajné.

2. Bez toho, aby bol dotknutý článok 27 ods. 3, ak sa uskutoční pojednávanie, na poradách sa zúčastnia len tí sudcovia, ktorí boli prítomní na tomto pojednávaní.

3. Každý sudca, ktorý sa zúčastňuje na poradách, prednesie svoj názor s odôvodnením.

4. Závery schválené väčšinou sudcov po záverečnej diskusii určujú rozhodnutie Súdu.

5. Ak sa porada týka správnych záležitostí Súdu, zúčastňuje sa na nej aj tajomník, pokiaľ Súd nerozhodne inak.

Článok 30

Počet sudcov na poradách

V súlade s článkom 17 prvým odsekom štatútu a článkom 5 prvým odsekom prílohy I tohto štatútu, ak je v päťčlennej komore alebo pléne pre neprítomnosť alebo prekážku vo výkone funkcie sudcu počet sudcov párny, prvý sudca podľa opačného poradia, než je poradie stanovené v článku 6, sa nezúčastní na poradách, pokiaľ nie je sudcom spravodajcom. Ak je sudcom spravodajcom, na porade sa nezúčastní sudca, ktorý v tomto opačnom poradí nasleduje po sudcovi spravodajcovi.

HLAVA II

USTANOVENIA O KONANÍ

PRVÁ KAPITOLA

Všeobecné ustanovenia

Prvý oddiel

Splnomocnení zástupcovia, poradcovia a advokáti

Článok 31

Postavenie splnomocnených zástupcov, poradcov a advokátov

1. V súlade s článkom 19 prvým odsekom štatútu musia splnomocnení zástupcovia, poradcovia a advokáti, ktorí konajú v mene členského štátu alebo inštitúcie, v kancelárii Súdu uložiť úradný doklad o svojom postavení alebo plnomocenstvo udelené účastníkom konania, ktorého zastupujú alebo ktorému pomáhajú.

2. V súlade s článkom 19 prvým, tretím a štvrtým odsekom štatútu musia advokáti v kancelárii Súdu uložiť osvedčenie o tom, že sú oprávnení zastupovať v konaní pred súdnym orgánom v niektorom členskom štáte alebo v štáte, ktorý je zmluvnou stranou Dohody o Európskom hospodárskom priestore.

Článok 32

Výsady, imunity a výhody

1. Splnomocnení zástupcovia, poradcovia a advokáti, ktorí vystupujú pred Súdom alebo na základe jeho dožiadania pred iným justičným orgánom, požívajú imunitu vo vzťahu k svojim ústnym vyjadreniam a písomným podaniam týkajúcim sa veci alebo účastníkov konania.

2. Splnomocnení zástupcovia, poradcovia a advokáti požívajú okrem toho ďalšie výsady a výhody:

a) žiadne z dokumentov a listín týkajúcich sa konania nepodliehajú prehliadke a nesmú byť zadržané. V prípade pochybností môžu colní úradníci alebo polícia tieto dokumenty a listiny zapečatiť a bezodkladne ich odovzdať na preskúmanie Súdu za prítomnosti tajomníka a dotknutej osoby;

b) splnomocnení zástupcovia, poradcovia a advokáti majú právo na voľnosť pohybu v rozsahu nevyhnutnom na plnenie svojich úloh.

3. Splnomocnení zástupcovia, poradcovia a advokáti požívajú výsady, imunity a výhody uvedené v odsekoch 1 a 2 po preukázaní formálnych náležitostí podľa článku 31. V prípade potreby im tajomník Súdu vydá osvedčenie. Platnosť tohto osvedčenia je časovo obmedzená a môže byť skrátená alebo predĺžená v závislosti od dĺžky konania.

Článok 33

Zbavenie imunity

1. Výsady, imunity a výhody uvedené v článku 32 sa udeľujú výhradne v záujme riadneho priebehu súdneho konania.

2. Súd môže rozhodnúť o zbavení imunity, ak usúdi, že sa tým nenaruší riadny priebeh súdneho konania.

Súd rozhodne po vypočutí dotknutého splnomocneného zástupcu, poradcu alebo advokáta.

Článok 34

Vylúčenie z konania

1. Ak sa Súd domnieva, že správanie splnomocneného zástupcu, poradcu alebo advokáta pred Súdom je nezlučiteľné s dôstojnosťou Súdu alebo požiadavkou riadneho výkonu spravodlivosti alebo že tento splnomocnený zástupca, poradca alebo advokát zneužíva svoje oprávnenia na iné účely, než na aké mu boli udelené, informuje o tom dotknutú osobu. Predseda Súdu o tom môže informovať príslušné orgány, v ktorých právomoci je dotknutá osoba; tejto osobe sa zašle kópia listu zaslaného týmto orgánom.

2. Z tých istých dôvodov môže Súd kedykoľvek po vypočutí dotknutej osoby rozhodnúť o vylúčení splnomocneného zástupcu, poradcu alebo advokáta z konania odôvodneným uznesením. Toto uznesenie je okamžite vykonateľné.

3. Ak sa splnomocnený zástupca, poradca alebo advokát z konania vylúči, konanie sa preruší na čas určený predsedom, aby si dotknutý účastník mohol zvoliť iného splnomocneného zástupcu, poradcu alebo advokáta.

4. Rozhodnutia prijaté podľa ustanovení tohto článku môžu byť zrušené.

Článok 35

Vysokoškolskí učitelia

Ustanovenia tohto oddielu sa vzťahujú aj na vysokoškolských učiteľov, ktorí majú právo zastupovať účastníka konania pred Súdom v súlade s článkom 19 štatútu.

Druhý oddiel

Doručovanie

Článok 36

Doručovanie

1. Doručovanie stanovené v tomto poriadku zabezpečuje tajomník na adresu, ktorú si zvolil adresát na doručovanie písomností, zaslaním doporučenou poštovou zásielkou s doručenkou alebo osobným odovzdaním, pričom prevzatie adresát potvrdí. Kópie doručovaných písomností vyhotovuje a ich pravosť overuje tajomník, okrem prípadu, keď ide o písomnosti účastníkov konania podľa článku 45 ods. 2 druhého pododseku.

2. Ak adresát vyjadril súhlas s doručovaním písomností faxom, doručujú sa mu takto kópie všetkých písomností vrátane rozsudkov a uznesení Súdu.

3. Ak túto písomnosť z technických príčin alebo z dôvodu povahy či rozsahu písomnosti uvedeným spôsobom nemožno doručiť, písomnosť sa v prípade, že si adresát nezvolil adresu na doručovanie písomností, doručí na adresu jeho bydliska spôsobom uvedeným v odseku 1. Adresát je o tom informovaný faxom. Doporučená poštová zásielka sa považuje za doručenú adresátovi desiaty deň po jej podaní na pošte v mieste, kde má Súd sídlo, pokiaľ doručenkou nie je preukázané, že zásielka bola prijatá v iný deň, alebo pokiaľ adresát v lehote troch týždňov, odkedy bol informovaný faxom, neinformuje tajomníka, že mu písomnosť doručená nebola.

4. Súd môže rozhodnutím určiť podmienky, za ktorých môže byť písomnosť doručená elektronicky. Toto rozhodnutie sa uverejní v Úradnom vestníku Európskej únie.

Tretí oddiel

Lehoty

Článok 37

Počítanie lehôt

1. Procesné lehoty uvedené v zmluvách, štatúte, služobnom poriadku alebo tomto poriadku sa počítajú takto:

a) ak sa lehota vyjadrená v dňoch, týždňoch, mesiacoch alebo rokoch viaže na určitú udalosť alebo úkon, deň, keď táto udalosť nastala alebo keď bol tento úkon urobený, sa do lehoty nezapočítava;

b) lehota vyjadrená v týždňoch, mesiacoch alebo rokoch sa končí uplynutím dňa, ktorý má v poslednom týždni, mesiaci alebo roku rovnaké pomenovanie alebo číslo ako deň, keď nastala udalosť alebo keď bol urobený úkon určujúci začiatok plynutia lehoty. Ak pri lehote vyjadrenej v mesiacoch alebo rokoch v poslednom mesiaci takýto deň chýba, lehota sa končí uplynutím posledného dňa tohto mesiaca;

c) ak je lehota vyjadrená v mesiacoch a dňoch, počítajú sa najprv celé mesiace a potom dni;

d) lehoty zahŕňajú soboty, nedele a oficiálne sviatky podľa článku 25 ods. 2;

e) lehoty neprestávajú plynúť počas súdnych prázdnin.

2. Ak pripadne koniec lehoty predĺženej v súlade s článkom 38 na sobotu, nedeľu alebo oficiálny sviatok, je posledným dňom lehoty najbližší nasledujúci pracovný deň.

Článok 38

Lehota zohľadňujúca vzdialenosť

K procesným lehotám sa pripočíta desaťdňová lehota zohľadňujúca vzdialenosť.

Článok 39

Určenie a predĺženie lehôt

1. Lehoty na predloženie podaní, ktoré nie sú stanovené služobným poriadkom alebo týmto poriadkom, určí predseda. Môže ich tiež predĺžiť.

Odchylne od ustanovení prvého pododseku sudca spravodajca určí a prípadne predĺži lehoty na predloženie vyjadrení k opatreniam na zabezpečenie priebehu konania, o ktorých rozhodol podľa článku 69 ods. 2

2. Predseda alebo sudca spravodajca v prípade uvedenom v odseku 1 druhom pododseku môže na určenie, ako aj predĺženie niektorých lehôt, ktorých určovanie alebo predlžovanie mu prináleží podľa tohto poriadku, splnomocniť tajomníka.

3. Súd po vypočutí účastníkov konania rozhodne, či má nedodržanie lehôt, ktoré nie sú stanovené služobným poriadkom alebo týmto poriadkom, za následok neprípustnosť dotknutého podania alebo vyjadrenia.

Prvý pododsek sa použije v prípade nedodržania lehoty stanovenej v článku 88 ods. 3 prvom pododseku na predloženie vyjadrenia vedľajšieho účastníka konania.

Štvrtý oddiel

Spôsoby prejednania vecí

Článok 40

Spôsoby prejednania vecí

1. Bez toho, aby tým boli dotknuté osobitné ustanovenia uvedené v štatúte alebo v tomto poriadku, konanie pred Súdom pozostáva z písomnej a ústnej časti konania.

2. Odchylne od odseku 1 môže byť vec prejednaná v jednom z konaní uvedených vo štvrtej kapitole tejto hlavy. Súd sa môže tiež kedykoľvek pokúsiť urovnať spor zmierom.

Článok 41

Poradie prejednávania vecí

1. Súd prejednáva predložené veci v poradí, v akom sa pripravili na prejednanie.

2. S prihliadnutím na osobitné okolnosti a po vypočutí účastníkov konania môže predseda rozhodnúť, že vec bude prejednaná prednostne, najmä ak môže byť prejednaná ako vzorová vec v rámci skupiny vecí s podobným skutkovým základom, z ktorých vyplýva zhodná právna otázka.

V prípade potreby predseda postúpi otázku prednostného prejednania veci predsedovi Súdu.

3. Po vypočutí účastníkov konania môže predseda s prihliadnutím na osobitné okolnosti, najmä v záujme urovnania sporu zmierom, rozhodnúť bez návrhu alebo na návrh účastníka konania, že vec sa prejedná neskôr.

Článok 42

Predpoklady prerušenia konania a postup

1. Bez toho, aby tým bol dotknutý článok 125 ods. 5, článok 126 ods. 4 a článok 127 ods. 6, konanie sa môže prerušiť:

a) ak sú na Súd, Všeobecný súd alebo Súdny dvor podané návrhy týkajúce sa tej istej otázky výkladu alebo napádajúce platnosť toho istého právneho aktu;

b) ak bolo odvolaním podaným na Všeobecný súd napadnuté rozhodnutie Súdu, ktorým sa rozhodlo len o časti prejednávanej veci, o prekážke konania súvisiacej s námietkou nepríslušnosti či neprípustnosti alebo o zamietnutí návrhu na vstup vedľajšieho účastníka do konania;

c) ak boli na Súd podané návrhy s podobným skutkovým základom, z ktorých vyplýva zhodná právna otázka, a niektorý z nich môže byť prejednaný ako vzorová vec;

d) na návrh účastníkov konania alebo jedného z nich;

e) v ďalších osobitných prípadoch, ak si to vyžaduje riadny výkon spravodlivosti.

2. Predseda rozhodne po vypočutí účastníkov konania. Otázku prerušenia konania môže postúpiť Súdu. V prípade námietky sa o prerušení konania rozhodne odôvodneným uznesením.

3. Rozhodnutie o pokračovaní v konaní pred uplynutím doby prerušenia alebo doby uvedenej v článku 43 ods. 3 sa prijme rovnakým spôsobom.

Článok 43

Trvanie a účinky prerušenia konania

1. Prerušenie konania je účinné odo dňa uvedeného v rozhodnutí alebo uznesení o prerušení konania; ak tento deň nie je uvedený, odo dňa vydania tohto rozhodnutia alebo uznesenia.

2. Počas prerušenia konania účastníkom konania neplynú procesné lehoty, s výnimkou lehoty na vstup vedľajšieho účastníka do konania stanovenej v článku 86 ods. 1

3. Ak v rozhodnutí alebo uznesení o prerušení konania nie je určená doba jeho prerušenia, prerušenie sa skončí dňom uvedeným v rozhodnutí alebo uznesení o pokračovaní v konaní, alebo ak v ňom tento deň uvedený nie je, dňom vydania tohto rozhodnutia alebo uznesenia.

4. Odo dňa, keď sa pokračuje v konaní, ktoré bolo prerušené, sa procesné lehoty prerušeného konania nahrádzajú novými lehotami, ktoré začínajú plynúť týmto dňom.

Článok 44

Spojenie, vylúčenie a oddelenie vecí

1. Dve alebo viaceré súvisiace veci môžu byť spojené na spoločné konanie na účely písomnej alebo ústnej časti konania alebo na účely vyhlásenia konečného rozhodnutia.

O spojení vecí rozhoduje predseda kedykoľvek po vypočutí účastníkov konania. V prípade námietky rozhodne odôvodneným uznesením. Predseda môže rozhodnutie o tejto otázke postúpiť Súdu.

2. Za podmienok stanovených v odseku 1 druhom pododseku môže predseda vylúčiť pôvodne spojené veci na samostatné konania alebo oddeliť vec jedného alebo viacerých žalobcov, ktorí podali s inými žalobcami hromadnú žalobu.

3. Zástupcovia účastníkov konania o spojených veciach môžu v kancelárii Súdu nahliadnuť do procesných písomností doručených účastníkom konania v ďalších súvisiacich veciach. Predseda však môže na návrh účastníka konania bez toho, aby tým bol dotknutý článok 47 ods. 1 a 2, vylúčiť takéto nahliadnutie do tajných alebo dôverných príloh a dokumentov.

Piaty oddiel

Procesné písomnosti, dokumenty a prílohy

Článok 45

Úkony v konaní

1. Na každom podaní sa uvedie dátum. Pri počítaní procesných lehôt sú rozhodujúce jedine dátum a hodina doručenia originálu podania do kancelárie Súdu.

Ku každému podaniu musí byť priložený spis obsahujúci prílohy a dokumenty, na ktoré sa účastník odvoláva, vrátane ich zoznamu.

Ak je z dôvodu rozsiahlosti niektorý spisový dokument priložený iba vo forme výňatkov, celý dokument alebo jeho úplná kópia sa uloží v kancelárii Súdu.

Inštitúcie musia navyše v lehotách určených Súdom predložiť preklady všetkých podaní, ktorých sú autormi, do iných jazykov uvedených v článku 1 nariadenia Rady č. 1 z 15. apríla 1958 o používaní jazykov v Európskom hospodárskom spoločenstve.

2. Originál papierovej verzie každého podania musí byť vlastnoručne podpísaný splnomocneným zástupcom alebo advokátom účastníka konania.

Súdu sa predkladá originál a všetky prílohy v ňom uvedené spolu s piatimi kópiami určenými Súdu a po jednej kópii pre každého účastníka konania. Správnosť týchto kópií potvrdzuje účastník konania, ktorý ich predkladá.

Odchylne od odseku 1 prvého pododseku druhej vety sa na účely zachovania procesných lehôt za deň doručenia podania považujú dátum a hodina, keď bola kópia podpísaného originálu podania spolu so zoznamom príloh a dokumentov uvedeným v odseku 1 druhom pododseku doručená faxom do kancelárie Súdu, za predpokladu, že podpísaný originál podania spolu s prílohami a kópiami uvedenými v odseku 1 druhom pododseku sa predloží kancelárii Súdu najneskoršie do desiatich dní po doručení jeho kópie. Na túto desaťdňovú lehotu sa článok 38 nepoužije.

3. Súd určí rozhodnutím podmienky, za ktorých je podanie zaslané do kancelárie Súdu elektronicky považované za originál tohto podania. Toto rozhodnutie sa uverejní v Úradnom vestníku Európskej únie.

Článok 46

Dĺžka podaní

Bez toho, aby tým boli dotknuté osobitné ustanovenia uvedené v tomto poriadku, Súd môže rozhodnutím prijatým v súlade s článkom 132 určiť maximálnu dĺžku podaní. Toto rozhodnutie sa uverejní v Úradnom vestníku Európskej únie.

Článok 47

Dôvernosť dokumentov a príloh

1. S výnimkou článku 44 ods. 3 a článku 87 ods. 3 Súd zohľadní len také dokumenty a prílohy, s ktorými sa oboznámili splnomocnení zástupcovia, poradcovia alebo advokáti účastníkov konania a ku ktorým mali možnosť sa vyjadriť.

2. Ak má Súd vo vzťahu k jednému alebo viacerým účastníkom konania preskúmať dôvernosť dokumentu, ktorý môže byť relevantný na rozhodnutie o veci, tento dokument ostatným účastníkom konania nedoručí pred skončením tohto preskúmania.

3. Ak bol dokument, ku ktorému inštitúcia odmietla prístup, Súdu predložený v konaní o zákonnosti tohto odmietnutia, tento dokument sa ostatným účastníkom konania nedoručí.

Článok 48

Anonymizácia

1. Žalobca je po podaní žaloby informovaný o tom, že rozhodnutia Súdu sa uverejňujú na internete. Na základe odôvodneného návrhu alebo bez návrhu Súd vynechá meno žalobcu a v prípade potreby ďalšie údaje v písomnostiach uverejňovaných Súdom, ak je táto anonymita opodstatnená legitímnymi dôvodmi.

Ustanovenia prvého pododseku sa použijú aj na vedľajších účastníkov konania, ktorí sú fyzickými osobami.

2. Súd môže na základe odôvodneného návrhu alebo bez návrhu vynechať v dokumentoch Súdu meno ďalších osôb alebo subjektov spomínaných v rámci konania, ako aj niektoré údaje, ktoré sa ich týkajú, ak existujú legitímne dôvody na to, aby totožnosť týchto osôb či subjektov alebo obsah týchto údajov zostali utajené.

DRUHÁ KAPITOLA

Riadne konanie

Prvý oddiel

Písomná časť konania

Článok 49

Všeobecné pravidlo

Písomná časť konania pozostáva z podania žaloby a vyjadrenia žalovaného, ako aj z repliky a dupliky v súlade s podmienkami stanovenými v článku 55.

Článok 50

Žaloba

1. Žaloba uvedená v článku 21 štatútu obsahuje:

a) meno a bydlisko žalobcu;

b) označenie a adresu zástupcu žalobcu;

c) označenie žalovaného, proti ktorému žaloba smeruje;

d) predmet konania a návrhy žalobcu;

e) jasný a chronologicky usporiadaný opis relevantných skutočností, ako aj oddelený, presný a štruktúrovaný opis právnych dôvodov a tvrdení, na ktorých je žaloba založená;

f) v prípade potreby návrhy dôkazov.

2. Prílohu žaloby v prípade potreby tvoria:

a) právny akt, ktorého zrušenie sa navrhuje;

b) sťažnosť v zmysle článku 90 ods. 2 služobného poriadku a rozhodnutie o tejto sťažnosti, spolu s uvedením dátumu podania sťažnosti a oznámenia rozhodnutia.

3. Na účely konania žaloba obsahuje:

— určenie adresy na doručovanie s menom osoby splnomocnenej prijímať všetky doručované písomnosti

— alebo súhlas advokáta žalobcu s prijímaním doručovaných písomností elektronicky podľa článku 36 ods. 4 alebo faxom

— alebo všetky tri spôsoby doručovania písomností uvedené vyššie.

4. Ak žaloba nespĺňa náležitosti uvedené v odseku 3, budú sa všetky písomnosti na účely konania určené pre účastníka konania doručovať doporučenou poštovou zásielkou adresovanou jeho zástupcovi, a to až dokiaľ nebudú nedostatky odstránené. Odchylne od článku 36 ods. 1 sa za riadne doručenie doporučenej zásielky považuje jej odovzdanie na poštu v mieste sídla Súdu.

5. Advokát žalobcu musí k žalobe pripojiť dokument uvedený v článku 31 ods. 2

6. Ak žaloba nespĺňa podmienky stanovené v článku 45 ods. 1 druhom a treťom pododseku, článku 45 ods. 2 druhom pododseku, článku 46 alebo v odseku 1 písm. a), b) a c), odseku 2 alebo odseku 5 tohto článku, tajomník určí žalobcovi lehotu na odstránenie nedostatkov žaloby. Ak v určenej lehote nedôjde k odstráneniu nedostatkov žaloby, Súd rozhodne, či má nesplnenie týchto náležitostí za následok formálnu neprípustnosť žaloby.

Článok 51

Doručenie žaloby a oznámenie v úradnom vestníku

1. Žaloba sa doručí žalovanému. V prípadoch uvedených v článku 50 ods. 6 sa doručenie uskutoční po odstránení nedostatkov, alebo ak k ich odstráneniu nedôjde, po tom, ako Súd žalobu vyhlási za prípustnú.

2. O každej žalobe sa v Úradnom vestníku Európskej únie uverejní oznámenie, ktoré obsahuje dátum podania žaloby, označenie žalovaného, predmet a opis sporu a návrhy na rozhodnutie.

Článok 52

Prvé pridelenie veci rozhodovaciemu zloženiu

Po podaní žaloby predseda Súdu pridelí vec niektorej z trojčlenných komôr v súlade s pravidlami uvedenými v článku 13 ods. 2

Na základe návrhu predsedu komory, ktorej bola vec pridelená, predseda Súdu určí sudcu spravodajcu.

Článok 53

Vyjadrenie žalovaného

1. V lehote dvoch mesiacov od doručenia žaloby predloží žalovaný svoje vyjadrenie, ktoré obsahuje:

a) meno a bydlisko žalovaného;

b) označenie a adresu zástupcu žalovaného;

c) návrhy žalovaného;

d) právny rámec veci, jasný a chronologicky usporiadaný opis relevantných skutočností, ako aj oddelený, presný a štruktúrovaný opis právnych dôvodov a tvrdení, na ktorých je vyjadrenie založené;

e) v prípade potreby návrhy dôkazov.

2. Článok 50 ods. 3 a 4 sa použije primerane.

3. Splnomocnený zástupca žalovaného, ako aj poradca alebo advokát, ktorý mu pomáha, sú povinní predložiť najneskôr spolu s vyjadrením žalovaného dokumenty uvedené v článku 31.

K vyjadreniu žalovaného sa pripoja dokumenty neuverejnené v Úradnom vestníku Európskej únie, ktoré tvoria právny rámec veci, s uvedením dátumov ich prijatia, nadobudnutia účinnosti a prípadne zrušenia.

4. Ak vyjadrenie žalovaného nespĺňa podmienky stanovené v článku 45 ods. 1 druhom až štvrtom pododseku, článku 45 ods. 2 druhom pododseku, článku 46 alebo v odseku 3 tohto článku, tajomník určí žalovanému lehotu na odstránenie nedostatkov vyjadrenia. Ak v určenej lehote nedôjde k odstráneniu nedostatkov vyjadrenia, Súd rozhodne, či má nesplnenie týchto náležitostí za následok formálnu neprípustnosť vyjadrenia.

5. Lehotu podľa odseku 1 môže predseda výnimočne na základe odôvodneného návrhu žalovaného alebo bez návrhu predĺžiť v záujme riadneho výkonu spravodlivosti.

Článok 54

Zaslanie dokumentov

Ak Európsky parlament, Rada alebo Európska komisia nie sú účastníkmi konania, Súd im zašle kópie žaloby a vyjadrenia žalovaného bez príloh, aby mali možnosť posúdiť, či nie je namietaná neuplatniteľnosť niektorého z ich právnych aktov podľa článku 277 ZFEÚ.

Článok 55

Druhá výmena písomných vyjadrení

1. Podľa článku 7 ods. 3 prílohy I štatútu môže Súd bez návrhu alebo na základe odôvodneného návrhu žalobcu rozhodnúť, že na doplnenie spisu je potrebná druhá výmena písomných vyjadrení.

2. Súd môže druhú výmenu písomných vyjadrení obmedziť na právne alebo skutkové otázky, ktoré spresní.

3. Ak vyjadrenie nespĺňa podmienky stanovené v článku 45 ods. 1 druhom až štvrtom pododseku, článku 45 ods. 2 druhom pododseku, článku 46 alebo v odseku 2 tohto článku, tajomník určí dotknutému účastníkovi lehotu na odstránenie nedostatkov vyjadrenia. Ak v určenej lehote nedôjde k odstráneniu nedostatkov vyjadrenia, Súd rozhodne, či má nesplnenie týchto náležitostí za následok formálnu neprípustnosť vyjadrenia.

Druhý oddiel

Dôvody a dôkazy v priebehu konania

Článok 56

Nové dôvody

1. Uviesť nové dôvody po prvej výmene písomných vyjadrení je prípustné len vtedy, ak sú tieto dôvody založené na právnych a skutkových okolnostiach, ktoré vyšli najavo v priebehu konania.

2. Ak v priebehu konania niektorý z účastníkov konania uvedie nové dôvody, predseda môže po uplynutí obvyklých procesných lehôt a na základe správy sudcu spravodajcu určiť druhému účastníkovi konania lehotu na vyjadrenie k takémuto dôvodu.

3. O prípustnosti nových dôvodov rozhodne Súd v rozhodnutí, ktorým sa konanie končí.

Článok 57

Nové dôkazy a návrhy dôkazov

Účastníci konania môžu až do skončenia pojednávania predložiť dôkazy alebo označiť dôkazy, ktoré navrhujú vykonať na podporu svojich tvrdení, pod podmienkou, že sa omeškanie s takýmto návrhom riadne odôvodní. Ostatným účastníkom konania sa umožní vyjadriť sa k týmto dôkazom.

Tretí oddiel

Predbežná správa

Článok 58

Predbežná správa

1. Po skončení písomnej časti konania predseda určí deň, ku ktorému sudca spravodajca predloží Súdu predbežnú správu.

2. Predbežná správa obsahuje návrhy týkajúce sa potreby prijať opatrenia na zabezpečenie priebehu konania alebo nariadiť dokazovanie, návrh na prípadné rozhodnutie bez pojednávania, návrh týkajúci sa možnosti urovnať spor zmierom, ako aj na prípadné postúpenie veci plénu, päťčlennej komore alebo sudcovi spravodajcovi, ktorý o nej rozhodne ako samosudca.

3. Súd rozhodne o návrhoch sudcu spravodajcu.

Štvrtý oddiel

Ústna časť konania

Článok 59

Konanie pojednávania

1. Bez toho, aby tým boli dotknuté osobitné ustanovenia uvedené v tomto poriadku, ktoré umožňujú Súdu rozhodnúť uznesením, a pokiaľ odsek 2 tohto článku nestanovuje inak, konanie pred Súdom pozostáva aj z pojednávania.

2. Ak sa uskutočnila druhá výmena písomných vyjadrení a Súd usúdil, že konanie pojednávania nie je potrebné, môže so súhlasom účastníkov konania rozhodnúť bez pojednávania.

Článok 60

Dátum pojednávania

Predseda určí dátum pojednávania.

Článok 61

Spoločné pojednávanie

Ak to podobnosť medzi viacerými vecami umožňuje, Súd môže rozhodnúť o nariadení spoločného pojednávania pre tieto veci.

Článok 62

Neprítomnosť účastníkov konania na pojednávaní

1. Riadne predvolaní zástupcovia účastníkov konania sú povinní v primeranom čase informovať Súd o tom, že sa na pojednávaní nezúčastnia.

Neodôvodnená neprítomnosť riadne predvolaného zástupcu účastníka konania nebráni konaniu pojednávania.

2. Ak zástupcovia všetkých účastníkov konania oznámia, že sa na pojednávaní nezúčastnia, Súd môže rozhodnúť o skončení ústnej časti konania.

Článok 63

Priebeh pojednávania

1. Ústne pojednávania otvára a vedie predseda, ktorý vykonáva potrebné opatrenia na zabezpečenie ich nerušeného priebehu.

2. Rozhodnutie o vylúčení verejnosti podľa článku 31 štatútu obsahuje zákaz uverejnenia obsahu ústneho pojednávania.

3. Účastníci konania môžu pred Súdom vystupovať iba prostredníctvom svojich splnomocnených zástupcov alebo advokátov.

4. Počas ústneho pojednávania môže predseda a každý sudca:

a) klásť otázky splnomocneným zástupcom, poradcom alebo advokátom účastníkov konania;

b) vyzvať samotných účastníkov konania, aby sa vyjadrili k určitým otázkam sporu.

Článok 64

Skončenie a opätovné začatie ústnej časti konania

1. Predseda po pojednávaní vyhlási ústnu časť konania za skončenú.

2. Súd môže nariadiť opätovné začatie ústnej časti konania.

Článok 65

Zápisnica z pojednávania

Tajomník vyhotoví z každého pojednávania zápisnicu, ktorú podpisuje predseda a tajomník. Zápisnica má povahu verejnej listiny a doručí sa účastníkom konania.

Článok 66

Záznam z priebehu pojednávania

Predseda môže na základe riadne odôvodnenej žiadosti povoliť účastníkovi konania, aby si v priestoroch Súdu vypočul zvukový záznam z pojednávania v jazyku, v ktorom sa prednesy uskutočnili.

TRETIA KAPITOLA

Opatrenia na zabezpečenie priebehu konania a dôkazné prostriedky

Prvý oddiel

Ciele

Článok 67

Ciele

Účelom opatrení na zabezpečenie priebehu konania a dôkazných prostriedkov je čo najlepšie zabezpečiť prípravu veci, riadny priebeh písomnej a ústnej časti konania a uľahčiť dokazovanie a riešenie sporov.

Druhý oddiel

Opatrenia na zabezpečenie priebehu konania

Článok 68

Predmet

Opatrenia na zabezpečenie priebehu konania zahŕňajú najmä:

a) kladenie otázok účastníkom konania;

b) vyzvanie účastníkov konania, aby sa písomne alebo ústne vyjadrili k určitým otázkam sporu a najmä spresnili rozsah svojich návrhov, ako aj svoje dôvody a tvrdenia alebo aby vyjasnili sporné otázky medzi nimi;

c) vyžiadanie správ a informácií od účastníkov konania;

d) žiadosť o predloženie dokumentov alebo akejkoľvek inej písomnosti súvisiacej s vecou účastníkmi konania;

e) vyzvanie účastníkov pojednávania, aby svoje prednesy viac upriamili na jednu alebo viacero určených otázok;

f) predvolanie účastníkov konania na zasadnutia.

Článok 69

Postup

1. Opatrenia na zabezpečenie priebehu konania sa môžu nariadiť alebo zmeniť v ktoromkoľvek štádiu konania. Rozhodne sa o nich prípadne aj bez návrhu.

2. O opatreniach na zabezpečenie priebehu konania rozhodne sudca spravodajca; z dôvodu dosahu zamýšľaných opatrení alebo ich významu pre riešenie sporu však môže túto otázku postúpiť Súdu.

3. Každý účastník konania môže navrhnúť nariadenie alebo zmenu opatrení na zabezpečenie priebehu konania.

4. Účastníci konania sú informovaní o opatreniach na zabezpečenie priebehu konania prostredníctvom tajomníka.

5. Ak písomné pripomienky účastníkov konania nespĺňajú podmienky stanovené v článku 45 ods. 1 druhom až štvrtom pododseku, článku 45 ods. 2 druhom pododseku alebo článku 46, tajomník určí dotknutému účastníkovi konania lehotu na odstránenie nedostatkov podania. Ak v určenej lehote nedôjde k odstráneniu nedostatkov podania, Súd rozhodne, či má nesplnenie týchto náležitostí za následok formálnu neprípustnosť týchto pripomienok.

Tretí oddiel

Dôkazné prostriedky

Článok 70

Predmet

Bez toho, aby boli dotknuté ustanovenia článkov 24 a 25 štatútu, dôkaznými prostriedkami sú:

a) osobný výsluch účastníkov konania;

b) vyžiadanie správ a informácií od tretích osôb;

c) žiadosť o predloženie dokumentov alebo akejkoľvek inej písomnosti súvisiacej s vecou tretími osobami;

d) svedecké výpovede;

e) znalecké posudky;

f) ohliadka miesta;

g) výzva na predloženie dokumentov alebo akejkoľvek inej písomnosti súvisiacej s vecou účastníkom konania, ak tento účastník odmietne vyhovieť opatreniu na zabezpečenie priebehu konania prijatému na tento účel.

Článok 71

Postup

1. Dôkazné prostriedky potrebné na vyriešenie sporu sa môžu nariadiť alebo zmeniť v ktoromkoľvek štádiu konania. Rozhodne o nich prípadne aj bez návrhu Súd.

2. Každý účastník konania môže navrhnúť nariadenie alebo zmenu dôkazných prostriedkov, pričom presne uvedie ich predmet a dôvody. Pred prijatím týchto opatrení sa vypočujú ostatní účastníci konania.

3. Ak si to vyžadujú okolnosti konania, účastníci konania sa vyzvú, aby predložili svoje pripomienky k opatreniam zamýšľaným Súdom a uvedeným v článku 70 písm. a), b), c) a g).

4. Rozhodnutie, ktoré sa týka:

— opatrení uvedených v článku 70 písm. a), b) a c), oznamuje účastníkom konania tajomník,

— opatrení uvedených v článku 70 písm. d), e) a f), sa prijme po vypočutí účastníkov konania vo forme uznesenia a uvedú sa v ňom skutočnosti, ktoré nimi majú byť dokázané,

— opatrenia uvedeného v článku 70 písm. g), sa prijme formou uznesenia.

5. Ak Súd nariadi vykonanie dôkazného prostriedku a nevykoná ho sám, poverí jeho vykonaním sudcu spravodajcu.

6. Na vykonávaní dôkazných prostriedkov sa môžu zúčastniť účastníci konania.

7. Účastník konania má právo na vykonanie dôkazu opaku a právo navrhnúť doplnenie vykonaného dokazovania.

Článok 72

Predvolanie svedkov

Svedkov, ktorých výsluch sa uzná za nevyhnutný, predvolá Súd. Uznesenie uvedené v článku 71 ods. 4 druhej zarážke obsahuje tieto údaje:

a) priezvisko, meno, postavenie a bydlisko svedkov;

b) dátum a miesto výsluchu;

c) uvedenie skutočností, v súvislosti s ktorými musia byť svedkovia vypočutí;

d) prípadne poznámku o opatreniach prijatých Súdom v súlade s článkom 78 týkajúcich sa náhrady hotových výdavkov a ušlého zárobku svedkov a o sankciách, ktoré sa môžu svedkom uložiť v prípade, že sa nedostavia, podľa článku 74.

Článok 73

Výsluch svedkov

1. Po overení totožnosti svedkov ich predseda alebo sudca spravodajca poverený Súdom vykonať výsluch poučí o tom, že musia hovoriť pravdu, a upriami ich pozornosť na dôsledky stanovené ich vnútroštátnou právnou úpravou v prípade porušenia tejto povinnosti.

2. S výnimkou prípadu, keď je svedok po vypočutí účastníkov konania oslobodený od povinnosti zložiť prísahu, skladá svedok pred svojou výpoveďou túto prísahu:

„Prisahám, že budem hovoriť pravdu, celú pravdu a nič iné len pravdu.“

3. Svedkov vypočúva Súd alebo sudca spravodajca za prítomnosti predvolaných účastníkov konania. Po skončení výpovedí im Súd alebo sudca spravodajca môže na návrh účastníkov konania alebo bez návrhu klásť otázky.

Pod dohľadom predsedu alebo sudcu spravodajcu môžu klásť svedkom otázky aj splnomocnení zástupcovia, poradcovia alebo advokáti účastníkov konania.

4. Tajomník vyhotoví zápisnicu, v ktorej je zaznamenaná každá svedecká výpoveď.

Zápisnicu podpisuje predseda alebo sudca spravodajca a tajomník. Predtým však musí byť svedkovi poskytnutá možnosť oboznámiť sa s jej obsahom a podpísať ju.

Zápisnica má povahu verejnej listiny. Doručí sa účastníkom konania.

Článok 74

Povinnosti svedkov

1. Riadne predvolaní svedkovia sú povinní dostaviť sa na výsluch.

2. Ak sa riadne predvolaný svedok bez oprávneného dôvodu nedostaví, môže mu Súd uložiť peňažnú pokutu až do výšky 5 000 eur a nariadiť nové predvolanie tohto svedka na jeho vlastné náklady.

3. Rovnaká pokuta sa môže uložiť svedkovi, ktorý bez oprávneného dôvodu odmietne vypovedať alebo zložiť prísahu.

4. Ak svedok predloží Súdu riadne ospravedlnenie, ktoré nemohol predložiť skôr, možno mu uloženú peňažnú pokutu odpustiť. Výšku peňažnej pokuty možno na žiadosť svedka znížiť, ak preukáže, že je neprimeraná k jeho príjmom.

Článok 75

Znalecký posudok

1. V uznesení Súdu o ustanovení znalca sa vymedzí jeho úloha a stanoví sa lehota na vypracovanie posudku.

2. Znalec dostane kópiu uznesenia spolu s celou dokumentáciou potrebnou na vypracovanie posudku. Poučí sa o tom, že musí hovoriť pravdu a splniť si úlohu podľa svojho najlepšieho svedomia a úplne nestranne, a upozorní sa na dôsledky stanovené jeho vnútroštátnou právnou úpravou v prípade porušenia tejto povinnosti.

3. Znalec podlieha dohľadu sudcu spravodajcu, ktorý môže byť prítomný pri znaleckých úkonoch a je informovaný o priebehu vypracúvania znaleckého posudku.

4. Na žiadosť znalca môže Súd nariadiť výsluch svedkov, ktorý sa uskutoční v súlade s článkom 73.

5. Znalec sa môže vyjadriť iba k tým otázkam, ktoré sú mu výslovne položené.

6. S výnimkou prípadu, keď Súd po vypočutí účastníkov konania znalca oslobodí od povinnosti zložiť prísahu, skladá znalec po predložení posudku pred Súdom túto prísahu:

„Prisahám, že som si úlohu splnil podľa svojho najlepšieho svedomia a úplne nestranne.“

7. Po predložení znaleckého posudku a jeho doručení účastníkom konania môže Súd nariadiť výsluch znalca za prítomnosti predvolaných účastníkov konania.

8. Znalcovi môže klásť otázky predseda a každý sudca. Pod dohľadom predsedu môžu znalcovi klásť otázky aj zástupcovia účastníkov konania.

9. Tajomník vyhotoví zápisnicu, v ktorej je zaznamenaná výpoveď znalca. Zápisnicu podpisuje predseda alebo sudca spravodajca poverený výsluchom znalca, ako aj tajomník. Predtým však musí byť znalcovi poskytnutá možnosť oboznámiť sa s jej obsahom a podpísať ju. Zápisnica má povahu verejnej listiny. Doručí sa účastníkom konania.

Článok 76

Krivá výpoveď a porušenie prísahy

1. V súlade s článkom 30 štatútu môže Súd rozhodnúť, že skutočnosti o spáchaní trestného činu krivej výpovede alebo vypracovania nepravdivého znaleckého posudku pod prísahou pred Súdom oznámi príslušnému orgánu členského štátu uvedenému v Doplnkovom poriadku k Rokovaciemu poriadku Súdneho dvora, ktorého súdy majú právomoc trestnoprávne stíhať.

2. Tajomník je zodpovedný za oznámenie rozhodnutia Súdu. V rozhodnutí sú uvedené skutočnosti a okolnosti, na ktorých je oznámenie založené.

Článok 77

Námietka voči svedkovi alebo znalcovi

1. Ak niektorý z účastníkov konania namieta svedka alebo znalca z dôvodu nespôsobilosti, nehodnovernosti alebo z akéhokoľvek iného dôvodu alebo ak svedok alebo znalec odmietne vypovedať alebo zložiť prísahu, rozhodne o tom Súd odôvodneným uznesením.

2. Námietka voči svedkovi alebo znalcovi musí byť vznesená v lehote dvoch týždňov od doručenia uznesenia o predvolaní svedka alebo ustanovení znalca, pričom v nej treba uviesť dôvody námietky a označiť dôkazy.

Článok 78

Svedočné a znalečné

1. Ak Súd nariadi výsluch svedkov alebo vypracovanie znaleckého posudku, môže účastníkom konania alebo niektorému z nich uložiť, aby do pokladne Súdu zložili, resp. zložil preddavok na výdavky súvisiace s výsluchom svedkov alebo vypracovaním znaleckého posudku. Súd určí jeho výšku.

2. Svedkovia a znalci majú nárok na náhradu cestovných nákladov a výdavkov spojených s pobytom. Pokladňa Súdu im na ne môže poskytnúť preddavok.

3. Svedkovia majú nárok na náhradu ušlého zárobku a znalci na odmenu za vypracovanie znaleckého posudku. Tieto náhrady a odmeny vypláca svedkom a znalcom pokladňa Súdu po tom, ako si splnia povinnosti alebo úlohy.

Článok 79

Dožiadanie

1. Na návrh účastníkov konania alebo bez návrhu môže Súd dožiadať o výsluch svedkov alebo znalcov.

2. Dožiadanie sa urobí formou uznesenia, ktoré obsahuje priezvisko, meno, postavenie a bydlisko svedka alebo znalca, uvádza skutočnosti, ktorých sa má výsluch svedka alebo znalca týkať, mená účastníkov konania, ich splnomocnených zástupcov, poradcov alebo advokátov a ich adresy a stručne opisuje predmet konania.

3. Tajomník zašle uznesenie príslušnému orgánu členského štátu uvedenému v Doplnkovom poriadku k Rokovaciemu poriadku Súdneho dvora, na ktorého území má byť svedok alebo znalec vypočutý. Ak je to potrebné, k uzneseniu sa pripojí preklad do úradného jazyka alebo jazykov členského štátu, ktorému je uznesenie adresované.

Orgán určený podľa prvého pododseku postúpi uznesenie justičnému orgánu, ktorý je príslušný podľa jeho vnútroštátneho práva.

Príslušný justičný orgán vykoná dožiadanie v súlade so svojím vnútroštátnym právom. Po vykonaní dožiadania zašle príslušný justičný orgán orgánu uvedenému v prvom pododseku spisový materiál o vykonaných úkonoch dožiadania a podrobný prehľad trov konania, ktoré vznikli v súvislosti s dožiadaním. Tieto dokumenty sa zašlú tajomníkovi.

4. Tajomník zabezpečí preklad týchto dokumentov do jazyka konania.

5. Ak Súd rozhodne o dožiadaní, môže účastníkom konania alebo niektorému z nich uložiť, aby do pokladne Súdu zložili, resp. zložil preddavok na výdavky súvisiace s týmto dožiadaním. Súd určí jeho výšku.

ŠTVRTÁ KAPITOLA

Námietky, nedostatky podmienok a prekážky konania

Článok 80

Postúpenie

1. V súlade s článkom 8 ods. 2 prílohy I štatútu, ak Súd zistí, že o podanej žalobe je príslušný rozhodovať Súdny dvor alebo Všeobecný súd, postúpi ju Súdnemu dvoru alebo Všeobecnému súdu.

2. Súd rozhodne odôvodneným uznesením.

Článok 81

Zjavné dôvody na odmietnutie žaloby

Súd môže kedykoľvek rozhodnúť odôvodneným uznesením bez ďalšieho konania, ak zjavne nie je príslušný rozhodnúť o žalobe alebo niektorých jej návrhoch, ak je žaloba úplne či čiastočne zjavne neprípustná alebo ak jej zjavne chýba akýkoľvek právny základ.

Článok 82

Prekážky konania z dôvodu verejného záujmu

Súd môže po vypočutí účastníkov konania aj bez návrhu kedykoľvek rozhodnúť o prekážke konania z dôvodu verejného záujmu. Ak Súd usúdi, že má dostatok informácií, môže rozhodnúť odôvodneným uznesením bez ďalšieho konania.

Článok 83

Žiadosť o vydanie rozhodnutia pred prejednaním veci samej

1. Ak niektorý účastník konania žiada, aby Súd rozhodol o neprípustnosti, nepríslušnosti alebo nedostatku podmienok konania pred prejednaním veci samej, musí tak urobiť formou samostatného podania.

Žiadosť musí obsahovať opis skutkových a právnych dôvodov, na ktorých sa zakladá, návrhy na rozhodnutie a prílohy a dokumenty na ich podporu.

2. Po podaní žiadosti určí predseda druhému účastníkovi konania lehotu na predloženie návrhov a skutkových a právnych tvrdení.

Pokiaľ Súd nerozhodne inak, žiadosť sa ďalej prejednáva v rámci ústnej časti konania.

3. Súd čo najskôr rozhodne o žiadosti samostatne odôvodneným uznesením alebo jej preskúmanie spojí na spoločné konanie o veci samej, ak to odôvodňujú osobitné okolnosti.

Ak Súd žiadosť zamietne alebo spojí rozhodovanie o tejto žiadosti a o veci samej na spoločné konanie, predseda určí nové lehoty na pokračovanie v konaní.

Ak vec patrí do príslušnosti Súdneho dvora alebo Všeobecného súdu, Súd vec postúpi dotknutému súdu v súlade s článkom 80.

Článok 84

Späťvzatie žaloby

Ak žalobca písomne alebo na pojednávaní oznámi Súdu späťvzatie svojej žaloby, predseda po vypočutí ostatných účastníkov konania nariadi výmaz veci z registra a rozhodne o trovách konania v súlade s článkom 103 ods. 5

Článok 85

Zastavenie konania

1. Ak Súd zistí, že žaloba sa stala bezpredmetnou, a preto už neexistuje dôvod rozhodnúť, môže po vypočutí účastníkov konania na návrh alebo bez návrhu kedykoľvek zastaviť konanie odôvodneným uznesením.

2. Ak žalobca neodpovedá na výzvy Súdu, po vypočutí účastníkov konania môže Súd na návrh alebo bez návrhu konštatovať, že už neexistuje dôvod rozhodnúť, a konanie zastaviť odôvodneným uznesením.

PIATA KAPITOLA

Vedľajšie účastníctvo

Článok 86

Návrh na vstup vedľajšieho účastníka do konania

1. Návrh na vstup vedľajšieho účastníka do konania musí byť podaný najneskôr v lehote šiestich týždňov od uverejnenia oznámenia podľa článku 51 ods. 2

2. Návrh na vstup obsahuje:

a) označenie veci;

b) označenie účastníkov konania;

c) meno a bydlisko vedľajšieho účastníka konania;

d) označenie a adresu zástupcu vedľajšieho účastníka konania;

e) adresu vedľajšieho účastníka konania na doručovanie alebo súhlas jeho zástupcu s prijímaním doručovaných písomností elektronicky podľa článku 36 ods. 4 alebo faxom;

f) návrhy vedľajšieho účastníka konania, ktorými podporuje alebo zamieta návrhy žalobcu;

g) opis okolností preukazujúcich právo vstúpiť do konania na základe článku 40 druhého odseku štatútu alebo na základe osobitného ustanovenia.

3. Ak návrh nespĺňa náležitosti uvedené v odseku 2 písm. e), budú sa všetky písomnosti na účely konania určené pre účastníka konania doručovať doporučenou poštovou zásielkou adresovanou jeho zástupcovi, a to až dokiaľ nebudú nedostatky odstránené. Odchylne od článku 36 ods. 1 sa za riadne doručenie doporučenej zásielky považuje jej odovzdanie na poštu v mieste sídla Súdu.

4. Vedľajší účastník konania je zastúpený podľa článku 19 štatútu.

5. Splnomocnený zástupca, poradca alebo advokát vedľajšieho účastníka konania musí k návrhu pripojiť dokumenty uvedené v článku 31.

6. Ak návrh nespĺňa podmienky stanovené v článku 45 ods. 1 druhom až štvrtom pododseku, článku 45 ods. 2 druhom pododseku alebo v odseku 5 tohto článku, tajomník určí vedľajšiemu účastníkovi lehotu na odstránenie nedostatkov návrhu. Ak v určenej lehote nedôjde k odstráneniu nedostatkov návrhu, Súd rozhodne, či má nesplnenie týchto náležitostí za následok formálnu neprípustnosť návrhu.

Článok 87

Rozhodnutie o návrhu na vstup vedľajšieho účastníka do konania

1. Návrh na vstup vedľajšieho účastníka do konania sa doručí účastníkom konania, aby sa im umožnilo predložiť svoje písomné alebo ústne pripomienky a v prípade potreby označiť prílohy alebo dokumenty, ktoré považujú za tajné alebo dôverné, a teda si neželajú, aby boli oznámené vedľajším účastníkom konania.

2. Ak účastníci konania nepodali námietky proti návrhu na vstup vedľajšieho účastníka do konania v určenej lehote alebo v tejto lehote neoznačili tajné či dôverné prílohy alebo dokumenty, ktorých oznámenie vedľajšiemu účastníkovi konania by im mohlo spôsobiť ujmu, predseda povolí vedľajšie účastníctvo rozhodnutím.

3. V ostatných prípadoch predseda rozhodne odôvodneným uznesením o návrhu na vstup vedľajšieho účastníka do konania a prípadne o oznámení príloh alebo dokumentov, ktoré boli označené za tajné alebo dôverné. Tieto otázky môže tiež postúpiť Súdu, ktorý rozhodne odôvodneným uznesením.

Článok 88

Predloženie vyjadrení a pripomienok k vyjadreniam

1. Ak sa vyhovie návrhu na vstup vedľajšieho účastníka do konania, vedľajší účastník musí prijať spor v stave, v akom sa nachádza v čase jeho vstupu do konania.

2. Vedľajší účastník konania dostane kópie všetkých procesných písomností, ktoré boli doručené účastníkom konania, s výnimkou príloh alebo dokumentov, o ktorých sa rozhodlo, že sú tajné alebo dôverné podľa článku 87 ods. 3

3. Vedľajší účastník konania môže predložiť svoje vyjadrenie v lehote jedného mesiaca od oznámenia procesných písomností uvedených v odseku 2. Túto lehotu môže predseda na základe odôvodnenej žiadosti vedľajšieho účastníka predĺžiť.

Vyjadrenie vedľajšieho účastníka konania obsahuje:

a) návrhy vedľajšieho účastníka;

b) jasné a chronologicky usporiadané uvedenie relevantných skutočností, ako aj jasné, presné a štruktúrované uvedenie právnych dôvodov a tvrdení, na ktorých je vyjadrenie založené;

c) v prípade potreby návrhy dôkazov.

4. Návrhy vedľajšieho účastníka konania sú prípustné iba vtedy, ak obsahujú návrhy na úplnú alebo čiastočnú podporu návrhov niektorého z účastníkov konania.

5. Po podaní vyjadrenia vedľajšieho účastníka konania určí predseda účastníkom konania lehotu, počas ktorej sa k nemu môžu písomne vyjadriť, alebo ich vyzve, aby tak urobili v priebehu ústnej časti konania.

6. Ak vyjadrenie vedľajšieho účastníka konania alebo písomné pripomienky účastníkov konania nespĺňajú podmienky stanovené v článku 45 ods. 1 druhom až štvrtom pododseku, článku 45 ods. 2 druhom pododseku alebo v článku 46, tajomník určí dotknutému účastníkovi konania lehotu na odstránenie nedostatkov podania. Ak v určenej lehote nedôjde k odstráneniu nedostatkov podania, Súd rozhodne, či má nesplnenie týchto náležitostí za následok formálnu neprípustnosť týchto písomností.

Článok 89

Výzva na vstup vedľajšieho účastníka do konania

1. Predseda môže po vypočutí účastníkov konania v ktoromkoľvek štádiu konania vyzvať osobu, inštitúciu alebo členský štát, ktoré sú dotknuté prejednávaným sporom, aby v lehote, ktorú určí, oznámili Súdu, či chcú do konania vstúpiť ako vedľajší účastníci konania. V tejto výzve sa uvedie oznámenie podľa článku 51 ods. 2

2. Osoba, inštitúcia alebo členský štát, ktoré chcú do konania vstúpiť ako vedľajší účastníci konania, predložia takýto návrh Súdu v lehote určenej podľa odseku 1. Na tento návrh sa použije článok 86 ods. 2 písm. a) až f) a ods. 3 až 6.

3. Návrh na vstup vedľajšieho účastníka do konania sa doručí účastníkom konania, aby sa im umožnilo v prípade potreby označiť prílohy a dokumenty, ktoré považujú za tajné alebo dôverné, a teda si neželajú, aby boli oznámené vedľajším účastníkom konania.

Ak účastníci konania v určenej lehote neoznačili tajné či dôverné prílohy alebo dokumenty, ktorých oznámenie vedľajšiemu účastníkovi konania by im mohlo spôsobiť ujmu, predseda povolí vedľajšie účastníctvo rozhodnutím.

V ostatných prípadoch predseda rozhodne odôvodneným uznesením o návrhu na vstup vedľajšieho účastníka do konania a prípadne o oznámení príloh alebo dokumentov, ktoré boli označené za tajné alebo dôverné. Tieto otázky môže tiež postúpiť Súdu, ktorý rozhodne odôvodneným uznesením.

4. Článok 88 sa použije primerane.

ŠIESTA KAPITOLA

Urovnanie sporov zmierom

Článok 90

Postup

1. Súd môže v ktoromkoľvek štádiu konania preskúmať možnosti urovnania sporu medzi žalobcom a žalovaným alebo jeho časti formou zmieru.

Súd poveruje sudcu spravodajcu za pomoci tajomníka, aby sa pokúsil o urovnanie sporu zmierom.

2. Sudca spravodajca môže navrhnúť jedno alebo viacero riešení spôsobilých ukončiť spor, prijať primerané opatrenia na uľahčenie jeho urovnania zmierom a vykonať opatrenia prijaté tento účel.

Môže najmä:

— vyzvať účastníkov konania, aby mu poskytli správy a informácie,

— vyzvať účastníkov konania, aby mu predložili dokumenty,

— pozvať na zasadnutia zástupcov účastníkov konania, samotných účastníkov konania alebo ktoréhokoľvek úradníka či zamestnanca inštitúcie splnomocneného na uzavretie zmieru,

— samostatne sa stretnúť v rámci zasadnutí uvedených v tretej zarážke s každým účastníkom konania, pokiaľ s tým účastníci konania súhlasia,

— navrhnúť účastníkom konania určenie mediátora.

3. Odseky 1 a 2 sa použijú aj v rámci konania o nariadení predbežného opatrenia.

Článok 91

Zmier účastníkov konania

1. Ak sa žalobca a žalovaný dohodnú pred sudcom spravodajcom na riešení, ktoré ukončí ich spor, znenie zmieru sa môže spísať do zápisnice podpísanej sudcom spravodajcom a tajomníkom. Táto zápisnica sa doručí účastníkom konania a má povahu verejnej listiny.

Odôvodneným uznesením predsedu sa vec vymaže z registra.

Predseda uvedie na návrh žalobcu a žalovaného znenie zmieru v uznesení o výmaze veci.

2. Ak žalobca a žalovaný oznámia Súdu, že sa dohodli na mimosúdnom zmieri, ktorý rieši ich spor, a vyhlásia, že sa vzdávajú akéhokoľvek nároku, predseda nariadi výmaz veci.

3. Predseda rozhodne o trovách konania podľa zmieru alebo v prípade, ak zmier neobsahuje dohodu o trovách konania, podľa voľnej úvahy.

Článok 92

Urovnanie sporu zmierom a súdne konanie

Súd a účastníci konania nemôžu v rámci súdneho konania použiť stanoviská vyjadrené, pripomienky navrhnuté, návrhy predložené, ústupky uskutočnené alebo dokumenty vypracované na účely urovnania sporu zmierom.

SIEDMA KAPITOLA

Rozsudky a uznesenia

Článok 93

Dátum vyhlásenia rozsudku

Účastníci konania sú informovaní o dátume vyhlásenia rozsudku.

Článok 94

Náležitosti rozsudku

Rozsudok obsahuje:

— údaj o tom, že bol vyhlásený Súdom,

— údaj o rozhodovacom zložení,

— dátum vyhlásenia,

— mená predsedu a sudcov, ktorí sa zúčastnili na porade, s označením sudcu spravodajcu,

— meno tajomníka,

— označenie účastníkov konania,

— mená splnomocnených zástupcov, poradcov alebo advokátov účastníkov konania,

— návrhy účastníkov konania,

— prípadne dátum pojednávania,

— zhrnutie skutkového stavu,

— odôvodnenie,

— výrok rozsudku vrátane rozhodnutia o trovách konania.

Článok 95

Vyhlásenie a doručenie rozsudku

1. Rozsudok sa vyhlasuje na verejnom pojednávaní.

2. Originál rozsudku podpísaný predsedom, sudcami, ktorí sa zúčastnili na poradách, a tajomníkom sa opatrí pečaťou a uloží sa v kancelárii; tajomník zabezpečí doručenie kópie rozsudku účastníkom konania.

Článok 96

Náležitosti uznesenia

1. Uznesenie obsahuje:

— údaj o tom, že bolo vydané Súdom, predsedom Súdu alebo predsedom,

— dátum vydania,

— údaj o právnom základe, z ktorého vychádza,

— meno predsedu, prípadne mená sudcov, ktorí sa zúčastnili na jeho vydaní, s označením sudcu spravodajcu,

— meno tajomníka,

— označenie účastníkov konania,

— mená splnomocnených zástupcov, poradcov alebo advokátov účastníkov konania,

— výrok uznesenia, prípadne rozhodnutie o trovách konania.

2. Ak tento poriadok stanovuje, že sa rozhodne odôvodneným uznesením, takéto uznesenie navyše obsahuje:

— návrhy účastníkov konania,

— zhrnutie skutkového stavu,

— odôvodnenie.

Článok 97

Podpísanie a doručenie uznesenia

Originál uznesenia podpísaný predsedom sa opatrí pečaťou a uloží sa v kancelárii Súdu; tajomník zabezpečí doručenie kópie uznesenia účastníkom konania.

Článok 98

Záväznosť rozsudkov a uznesení

1. Pokiaľ článok 12 ods. 1 prílohy I štatútu nestanovuje inak, rozsudok je záväzný odo dňa vyhlásenia.

2. Pokiaľ článok 12 ods. 1 prílohy I štatútu nestanovuje inak, uznesenia sú záväzné odo dňa ich doručenia.

Článok 99

Uverejnenie v Úradnom vestníku Európskej únie

Oznámenie o rozhodnutiach Súdu, ktorými sa konanie končí, sa uverejní v Úradnom vestníku Európskej únie.

ÔSMA KAPITOLA

Trovy konania a súdne výdavky

Článok 100

Rozhodnutie o trovách konania

O trovách konania rozhodne Súd v rozsudku alebo uznesení, ktorým sa konanie končí.

Článok 101

Všeobecné pravidlá náhrady trov konania

Pokiaľ ďalšie ustanovenia tejto kapitoly nestanovujú inak, účastník konania, ktorý vo veci nemal úspech, znáša vlastné trovy konania a je povinný nahradiť trovy konania druhého účastníka konania, ak to bolo v tomto zmysle navrhnuté. Okrem toho je povinný nahradiť prípadné trovy konania, ktoré vznikli podľa článku 105 písm. a) alebo b).

Článok 102

Spravodlivé zaobchádzanie a úmyselne spôsobené trovy konania

1. Ak si to vyžaduje spravodlivé zaobchádzanie, Súd môže rozhodnúť, že účastník konania, ktorý vo veci nemal úspech, znáša vlastné trovy konania a je povinný nahradiť iba časť trov konania, ktoré vznikli druhému účastníkovi konania, resp. vôbec mu nemusí uložiť povinnosť nahradiť trovy konania.

2. Účastníkovi konania, ktorý mal vo veci úspech, možno uložiť, aby znášal vlastné trovy konania, a uložiť mu povinnosť nahradiť časť alebo celé trovy konania druhého účastníka konania, ak to odôvodňuje jeho správanie vrátane správania pred podaním žaloby, najmä ak druhému účastníkovi konania spôsobil vznik trov konania úmyselným zavinením.

3. V prípadoch uvedených v odsekoch 1 a 2 Súd tiež môže rozdeliť náhradu trov konania, ktoré prípadne vznikli podľa článku 105 písm. a) alebo b), prípadne uložiť účastníkovi konania, ktorý mal vo veci úspech, povinnosť nahradiť tieto trovy v celej výške.

Článok 103

Osobitné pravidlá náhrady trov konania

1. Ak je viac účastníkov konania, ktorí vo veci nemali úspech, Súd medzi nich rozdelí náhradu trov konania.

2. Ak mali účastníci konania úspech len v časti predmetu konania, každý z nich znáša vlastné trovy konania. Ak sa to však zdá oprávnené vzhľadom na okolnosti prípadu, Súd môže rozhodnúť, že účastník konania znáša vlastné trovy konania a okrem toho je povinný nahradiť časť trov konania druhého účastníka.

3. Ak nikto z účastníkov konania nenavrhol, ako má Súd rozhodnúť o náhrade trov konania, každý účastník konania znáša vlastné trovy.

4. Členské štáty a inštitúcie, ktoré do konania vstúpili ako vedľajší účastníci, znášajú vlastné trovy konania. Ostatní vedľajší účastníci konania znášajú vlastné trovy konania, pokiaľ Súd nerozhodne inak.

5. Ak účastník konania vezme späť žalobu, znáša vlastné trovy konania a je povinný nahradiť trovy konania druhého účastníka a trovy konania, ktoré prípadne vznikli podľa článku 105 písm. a) alebo b), pokiaľ to tento druhý účastník konania navrhol vo svojom vyjadrení k späťvzatiu žaloby. Na návrh účastníka konania, ktorý vzal späť svoju žalobu, je však povinný nahradiť uvedené trovy konania druhý účastník, ak sa to zdá oprávnené vzhľadom na jeho správanie.

6. Ak Súd konanie vo veci zastaví, rozhodne o náhrade trov konania podľa voľnej úvahy.

7. Ak sa účastníci o náhrade trov konania dohodli, Súd rozhodne v zmysle ich dohody.

Článok 104

Trovy núteného výkonu rozhodnutia

Trovy konania, ktoré vznikli účastníkovi v konaní o výkone rozhodnutia, nahradí druhý účastník konania podľa sadzobníka platného v štáte, kde bol výkon rozhodnutia uskutočnený.

Článok 105

Nahraditeľné trovy konania

Bez toho, aby boli dotknuté ustanovenia článkov 108 a 109, nahrádzajú sa tieto trovy konania:

a) peňažné sumy určené na výplatu svedkom a znalcom na základe článku 78;

b) výdavky spojené s dožiadaním, ktoré nariadil Súd na základe článku 79;

c) nutné výdavky, ktoré vznikli účastníkom v súvislosti s konaním, najmä cestovné náklady, výdavky spojené s pobytom a odmena splnomocneného zástupcu, poradcu alebo advokáta.

Článok 106

Námietka proti nahraditeľným trovám konania

1. O námietke v súvislosti s nahraditeľnými trovami konania rozhodne Súd odôvodneným uznesením na návrh účastníka konania a po vypočutí pripomienok druhého účastníka konania.

V súlade s článkom 11 ods. 2 prílohy I štatútu toto uznesenie nemožno napadnúť odvolaním.

2. Na účely výkonu rozhodnutia môžu účastníci konania požiadať o overenú kópiu uznesenia.

Článok 107

Spôsoby platenia

1. Pokladňa Súdu a jej dlžníci platia svoje peňažné záväzky v eurách.

2. Ak nahraditeľné trovy konania vznikli v inej mene než v eurách alebo ak boli úkony, ktoré sú dôvodom na náhradu, vykonané v krajine, kde euro nie je úradnou menou, prepočet mien sa vykoná podľa oficiálneho výmenného kurzu Európskej centrálnej banky platného v deň platby.

Článok 108

Súdne výdavky

Konanie pred Súdom je bezplatné, okrem týchto prípadov:

a) ak Súdu pri prejednaní žaloby alebo akejkoľvek inej procesnej písomnosti alebo v dôsledku správania účastníka konania v priebehu konania vznikli výdavky, ktorým bolo možné predísť, spôsobené najmä tým, že táto žaloba, písomnosť alebo toto správanie predstavujú zjavné zneužitie práva, Súd môže účastníkovi konania, ktorý ich spôsobil, uložiť povinnosť, aby ich celkom alebo čiastočne uhradil, pričom výška tejto úhrady nesmie prekročiť sumu 8 000 eur;

b) náklady spojené s vyhotovením kópií a prekladov na žiadosť účastníka konania, ktoré sú podľa názoru tajomníka neprimerané, uhradí tento účastník konania podľa sadzobníka kancelárie Súdu uvedeného v článku 22.

Článok 109

Zábezpeka proti zneužitiu žaloby

1. Ak Súd v konečnom rozhodnutí vyslovil, že viaceré žaloby alebo návrhy žalobcu podané podľa článku 115 zjavne zneužívajú právo, a žalobca napriek tomu podá novú žalobu alebo návrh, ktoré sa javia ako zjavne zneužívajúce právo, predseda Súdu môže výnimočne žalobcovi prikázať, aby zložil v pokladni zábezpeku v maximálnej výške 8 000 eur na prípadnú náhradu výdavkov podľa článku 108.

Rozhodnutie o nariadení zloženia zábezpeky sa musí riadne odôvodniť. V rozhodnutí sa určí výška požadovanej zábezpeky.

2. Konanie sa až do zloženia zábezpeky prerušuje.

Zábezpeka spolu s úrokmi z tejto sumy sa žalobcovi vráti, ak sa mu v konečnom rozhodnutí neuloží povinnosť podľa článku 108, alebo sa mu vráti v rozsahu, v akom výška zábezpeky prekračuje výšku uloženej náhrady.

3. V prípade, ak zábezpeka nebola zložená v lehote určenej predsedom Súdu, konanie sa v súlade s článkom 85 ods. 2 zastavuje.

4. Predseda Súdu, ktorý vydal rozhodnutie podľa odseku 1, je vylúčený z rozhodovania o žalobe alebo návrhu.

DEVIATA KAPITOLA

Právna pomoc

Článok 110

Vecné podmienky

1. Každý, kto vzhľadom na svoju ekonomickú situáciu nie je schopný úplne alebo sčasti znášať trovy konania, má právo na právnu pomoc.

Ekonomická situácia sa posudzuje s ohľadom na objektívne skutočnosti, akými sú napríklad príjmy, majetkové pomery a rodinná situácia.

2. Právna pomoc sa neposkytne, ak je žaloba, v súvislosti s ktorou sa o ňu žiada, zjavne neprípustná alebo zjavne nedôvodná alebo ak je Súd zjavne nepríslušný na jej rozhodnutie.

V prípade, ak Súd zistí, že vec patrí do právomoci Všeobecného súdu, postúpi mu žiadosť o právnu pomoc.

Článok 111

Formálne podmienky

1. O právnu pomoc možno požiadať pred podaním žaloby alebo v priebehu konania.

Žiadosť nemusí vyhotoviť advokát.

2. Žiadosť o poskytnutie právnej pomoci sa podáva podľa vzoru vypracovaného na základe článku 132, ktorý je prístupný na internetovej stránke Súdu. Žiadosť musí podpísať žiadateľ alebo v prípade, ak je žiadateľ zastúpený, žiadosť podpisuje advokát.

3. K žiadosti o poskytnutie právnej pomoci sa prikladajú všetky informácie a doklady, ktoré umožňujú posúdiť ekonomickú situáciu žiadateľa, najmä potvrdenie príslušného vnútroštátneho orgánu o jeho ekonomickej situácii.

Ak sa žiadosť podá pred žalobou, žiadateľ v žiadosti stručne uvedie predmet zamýšľanej žaloby, skutkové okolnosti veci a tvrdenia, na ktorých sa bude žaloba zakladať. K žiadosti sa musia pripojiť dokumenty preukazujúce tieto tvrdenia.

Ak je žiadateľ zastúpený advokátom, k žiadosti o poskytnutie právnej pomoci sa prikladá dokument uvedený v článku 31 ods. 2

Článok 112

Postup a rozhodnutie

1. Predtým, ako Súd rozhodne o žiadosti o poskytnutie právnej pomoci, vyzve druhého účastníka konania, aby podal svoje písomné pripomienky; neurobí tak, ak z predložených dokumentov zjavne vyplýva, že žiadosť sa musí zamietnuť podľa článku 110 ods. 1 prvého pododseku alebo odseku 2 toho istého článku.

2. O žiadosti o poskytnutie právnej pomoci rozhodne uznesením predseda Súdu alebo v prípade, ak sa už vec pridelila komore, jej predseda. Rozhodnutie o tejto otázke sa môže postúpiť komore. Rozhodnutie o žiadosti o poskytnutie právnej pomoci sa musí postúpiť komore, ak existuje predpoklad, že sa zamietne na základe článku 110 ods. 2 prvého pododseku.

Uznesenie o zamietnutí právnej pomoci sa musí odôvodniť.

3. V uznesení, ktorým sa prizná právna pomoc, sa ustanoví advokát, ktorý bude zastupovať žiadateľa v súdnom konaní.

Ak sám žiadateľ nenavrhol advokáta alebo ak nie je dôvodné schváliť jeho výber, tajomník zašle uznesenie, ktorým sa priznala právna pomoc, spolu s kópiou žiadosti príslušnému orgánu dotknutého členského štátu, ktorý je uvedený v Doplnkovom poriadku k Rokovaciemu poriadku Súdneho dvora. Advokát poverený zastupovaním žiadateľa je ustanovený na základe návrhov, ktoré predloží tento orgán.

4. V uznesení, ktorým sa priznáva právna pomoc, možno určiť sumu, ktorá bude zaplatená advokátovi ustanovenému na zastupovanie žiadateľa, alebo stanoviť výšku, ktorú výdavky a odmena advokáta v zásade nebudú môcť prekročiť. V uznesení možno stanoviť, že žiadateľ so zreteľom na jeho ekonomickú situáciu prispeje na trovy konania.

5. Podaním žiadosti o poskytnutie právnej pomoci sa prerušuje plynutie lehoty určenej na podanie žaloby až do dňa doručenia uznesenia, ktorým sa rozhodne o tejto žiadosti, alebo v prípadoch uvedených v odseku 3 druhom pododseku do dňa doručenia uznesenia o ustanovení advokáta povereného zastupovaním žiadateľa.

6. Proti uzneseniam vydaným podľa tohto článku nie je možné podať opravný prostriedok.

Článok 113

Preddavky a zaplatenie trov konania pokladňou

1. Ak sa prizná poskytnutie právnej pomoci, pokladňa Súdu uhrádza výdavky spojené so zastupovaním žiadateľa pred Súdom, prípadne ich uhradí len do výšky stanovenej uznesením podľa článku 112 ods. 2 a 4.

Na žiadosť advokáta ustanoveného v súlade s článkom 112 ods. 3 môže predseda rozhodnúť, že sa mu poskytne preddavok.

2. Ak na základe konečného rozhodnutia osoba, ktorej bola poskytnutá právna pomoc, znáša vlastné trovy konania, predseda určí odôvodneným uznesením, ktoré nemožno napadnúť opravným prostriedkom, výdavky a odmenu advokáta, ktoré uhradí pokladňa Súdu. Rozhodnutie o tejto otázke môže postúpiť Súdu.

3. Ak Súd v konečnom rozhodnutí uložil druhému účastníkovi konania povinnosť nahradiť trovy konania vzniknuté osobe, ktorej bola poskytnutá právna pomoc, tento účastník konania je povinný nahradiť pokladni Súdu peňažné preddavky poskytnuté na základe priznanej pomoci.

V prípade námietky, alebo ak účastník konania nevyhovie žiadosti tajomníka o náhradu týchto peňažných preddavkov, predseda rozhodne odôvodneným uznesením, ktoré nemožno napadnúť opravným prostriedkom. Rozhodnutie o tejto otázke môže postúpiť Súdu.

4. Ak osoba, ktorej bola poskytnutá právna pomoc, nemá vo veci úspech, môže Súd, ak to vyžaduje spravodlivé zaobchádzanie, pri rozhodovaní o trovách konania v konečnom rozhodnutí vysloviť, že jeden či viacero ďalších účastníkov konania znáša vlastné trovy konania alebo že tieto trovy konania úplne alebo čiastočne nahradí pokladňa Súdu v rámci právnej pomoci.

Článok 114

Odňatie právnej pomoci

1. Ak sa v priebehu konania zmenili podmienky, na základe ktorých bola priznaná právna pomoc, predseda ju môže na návrh alebo i bez návrhu po vypočutí žiadateľa odňať. Rozhodnutie o tejto otázke môže postúpiť Súdu.

2. Uznesenie, ktorým sa odníma právna pomoc, sa musí odôvodniť a nie je proti nemu možné podať opravný prostriedok.

DESIATA KAPITOLA

Osobitné druhy konania

Prvý oddiel

Odklad výkonu a iné predbežné opatrenia

Článok 115

Návrh na odklad výkonu alebo na nariadenie iných predbežných opatrení

1. Návrh na odklad výkonu aktu prijatého inštitúciou podľa článku 278 ZFEÚ a článku 157 ZESAE je prípustný len vtedy, ak navrhovateľ tento akt napadol žalobou na Súde.

Návrh na nariadenie iných predbežných opatrení podľa článku 279 ZFEÚ je prípustný len vtedy, ak bol podaný účastníkom konania vo veci, ktorá bola predložená Súdu, a ak sa tejto veci týka.

Návrhy uvedené v prvom a druhom pododseku možno podať po predložení sťažnosti upravenej v článku 90 ods. 2 služobného poriadku v súlade s podmienkami stanovenými v jeho článku 91 ods. 4

2. Návrhy uvedené v odseku 1 musia uvádzať predmet konania, okolnosti preukazujúce naliehavosť, ako aj skutkové a právne dôvody, ktoré na prvý pohľad odôvodňujú nariadenie navrhovaných predbežných opatrení.

Návrhy sa podávajú ako samostatné podanie v súlade s článkami 45 a 50.

Článok 116

Postup

1. Návrh sa doručí druhému účastníkovi konania, ktorému predseda Súdu určí krátku lehotu na predloženie písomných alebo ústnych pripomienok.

2. Predseda Súdu rozhodne o návrhoch podaných podľa článku 115 ods. 1

Predseda Súdu môže vyhovieť návrhu ešte predtým, ako druhý účastník konania predloží svoje pripomienky. Toto rozhodnutie môže byť v priebehu konania zmenené alebo zrušené aj bez návrhu.

Predseda Súdu v prípade potreby rozhodne o prijatí opatrení na zabezpečenie priebehu konania a o nariadení dokazovania.

3. Dokumenty a pripomienky predložené mimo konania upraveného v odsekoch 1 a 2 sa nezakladajú do spisu, pokiaľ predseda Súdu vzhľadom na osobitné okolnosti nerozhodne inak.

Článok 117

Rozhodnutie o návrhu

1. O návrhu sa rozhodne odôvodneným uznesením. Uznesenie sa bezodkladne doručí účastníkom konania.

2. Výkon uznesenia môže byť podmienený tým, že navrhovateľ zloží zábezpeku, ktorej výška a spôsob zloženia sa určia s prihliadnutím na okolnosti.

3. V uznesení sa môže určiť doba trvania predbežného opatrenia. Ak sa táto doba v uznesení neurčí, predbežné opatrenie zaniká dňom vyhlásenia rozsudku, ktorým sa konanie vo veci končí.

4. Uznesenie má predbežnú povahu a nemá vplyv na rozhodnutie Súdu vo veci samej.

Článok 118

Zmena okolností

Ak sa zmenili okolnosti, na návrh účastníka konania možno uznesenie kedykoľvek zmeniť alebo zrušiť.

Článok 119

Nový návrh

Zamietnutie návrhu na nariadenie predbežného opatrenia nebráni účastníkovi konania, ktorý ho podal, aby podal ďalší návrh založený na nových skutočnostiach.

Článok 120

Odklad núteného výkonu

1. Ustanovenia tohto oddielu sa primerane použijú na návrhy na odklad núteného výkonu rozhodnutí súdov Súdneho dvora Európskej únie alebo aktu Rady, Európskej komisie alebo Európskej centrálnej banky, ktoré boli predložené podľa článkov 280 ZFEÚ a 299 ZFEÚ a článku 164 ZESAE.

2. V uznesení, ktorým sa návrhu vyhovie, sa prípadne určí deň, ktorým predbežné opatrenie zaniká.

Druhý oddiel

Rozsudky pre zmeškanie

Článok 121

Rozsudky pre zmeškanie

1. Ak sa žalovaný, ktorému bola žaloba riadne doručená, k tejto žalobe nevyjadrí v požadovanej forme a lehote, žalobca môže navrhnúť, aby sa o veci rozhodlo rozsudkom pre zmeškanie.

Návrh na rozhodnutie o veci rozsudkom pre zmeškanie sa doručí žalovanému. Súd môže rozhodnúť o začatí ústnej časti konania o návrhu.

2. Pred vyhlásením rozsudku pre zmeškanie Súd posúdi prípustnosť žaloby a preskúma, či boli splnené procesné náležitosti a či je žaloba zjavne dôvodná. Súd môže prijať opatrenia na zabezpečenie priebehu konania alebo nariadiť vykonanie dokazovania.

3. Rozsudok pre zmeškanie je vykonateľný.

Súd však môže jeho výkon odložiť, dokiaľ nerozhodne o návrhu podľa článku 41 štatútu, alebo môže jeho výkon podmieniť zložením zábezpeky, ktorej výška a spôsob zloženia sa určia s prihliadnutím na okolnosti; zábezpeka sa vráti, ak nebol podaný návrh na zrušenie rozsudku alebo ak bol takýto návrh zamietnutý.

JEDENÁSTA KAPITOLA

Návrhy a opravné prostriedky týkajúce sa rozsudkov a uznesení

Prvý oddiel

Oprava

Článok 122

Oprava rozhodnutí

1. Súd môže uznesením opraviť chyby v písaní, počítaní alebo iné zjavné nepresnosti buď bez návrhu, alebo na návrh účastníka konania podaný v lehote dvoch týždňov od doručenia rozhodnutia, ktoré sa má opraviť.

2. Ak sa oprava týka výroku alebo niektorého z dôvodov, ktorý predstavuje nevyhnutnú oporu výroku, účastníci konania, ktorí budú riadne informovaní, môžu v lehote určenej Súdom predložiť písomné pripomienky.

3. Originál opravného uznesenia sa pripojí k originálu opraveného rozhodnutia. Poznámka o tomto uznesení sa uvedie na okraji originálu opraveného rozhodnutia.

Druhý oddiel

Návrh na doplnenie rozhodnutia

Článok 123

Návrh na doplnenie rozhodnutia o trovách konania

1. Ak Súd opomenul rozhodnúť o trovách konania, účastník konania, ktorý má oprávnený záujem na doplnení rozhodnutia, môže v lehote jedného mesiaca od doručenia tohto rozhodnutia podať návrh na jeho doplnenie.

2. Návrh sa doručí druhému účastníkovi konania, ktorému predseda určí lehotu na podanie písomných pripomienok.

3. Po predložení uvedených pripomienok Súd rozhodne o prípustnosti návrhu a súčasne aj o jeho dôvodnosti.

Tretí oddiel

Návrh na zrušenie rozsudku pre zmeškanie

Článok 124

Návrh na zrušenie rozsudku pre zmeškanie

1. Proti rozsudku pre zmeškanie môže byť v súlade s článkom 41 štatútu podaný návrh na jeho zrušenie.

2. Návrh na zrušenie rozsudku musí byť podaný v lehote jedného mesiaca odo dňa doručenia rozsudku. Musí spĺňať náležitosti uvedené v článkoch 45 a 50.

3. Návrh na zrušenie rozsudku sa pridelí rozhodovaciemu zloženiu, ktoré vydalo napadnuté rozhodnutie.

4. Po doručení návrhu na zrušenie rozsudku predseda určí druhému účastníkovi konania lehotu na predloženie písomných pripomienok.

5. Konanie ďalej prebieha v súlade s článkami 36 až 48, 56 až 85 a 90 až 114.

Ak návrh na zrušenie rozsudku nespĺňa podmienky stanovené v článku 45 ods. 1 druhom až štvrtom pododseku, článku 45 ods. 2 druhom pododseku alebo článku 46, tajomník určí príslušnému účastníkovi konania lehotu na odstránenie nedostatkov návrhu. Ak v určenej lehote nedôjde k odstráneniu nedostatkov návrhu, Súd rozhodne, či má nedodržanie týchto podmienok za následok formálnu neprípustnosť návrhu na zrušenie rozsudku. Na písomné pripomienky upravené v tomto článku sa uplatnia rovnaké pravidlá.

6. Súd rozhodne rozsudkom, proti ktorému nemožno podať návrh na zrušenie. Originál tohto rozsudku sa priloží k originálu rozsudku pre zmeškanie. Poznámka o rozsudku vo veci návrhu na zrušenie rozsudku sa uvedie na okraji originálu rozsudku pre zmeškanie.

Štvrtý oddiel

Návrh tretej osoby na zmenu rozhodnutia

Článok 125

Návrh tretej osoby na zmenu rozhodnutia

1. V súlade s článkom 42 štatútu môžu tretie osoby podať návrh na zmenu rozhodnutia, ak sa s nimi nekonalo ako s účastníkmi konania a týmto rozhodnutím sú poškodené ich práva.

Návrh na zmenu rozhodnutia musí byť podaný v lehote dvoch mesiacov od uverejnenia rozhodnutia v Úradnom vestníku Európskej únie.

2. Ustanovenia článkov 45 a 50 sa použijú primerane aj na návrh tretej osoby na zmenu rozhodnutia, ktorý musí navyše obsahovať:

a) označenie napadnutého rozhodnutia;

b) dôvody, pre ktoré napadnuté rozhodnutie poškodzuje práva tretej osoby;

c) dôvody, pre ktoré sa tretia osoba nemohla zúčastniť na konaní pred Súdom.

3. Návrh tretej osoby na zmenu rozhodnutia smeruje voči všetkým účastníkom konania. Návrh sa pridelí rozhodovaciemu zloženiu, ktoré vydalo napadnuté rozhodnutie.

Po doručení návrhu tretej osoby na zmenu rozhodnutia predseda určí ostatným účastníkom konania lehotu na predloženie písomných pripomienok.

Konanie ďalej prebieha v súlade s článkami 36 až 48, 56 až 85 a 90 až 114.

Ak návrh tretej osoby na zmenu rozhodnutia nespĺňa podmienky stanovené v článku 45 ods. 1 druhom až štvrtom pododseku, článku 45 ods. 2 druhom pododseku alebo článku 46, tajomník určí príslušnému účastníkovi konania lehotu na odstránenie nedostatkov návrhu. Ak v určenej lehote nedôjde k odstráneniu nedostatkov návrhu, Súd rozhodne, či má nedodržanie týchto podmienok za následok formálnu neprípustnosť návrhu tretej osoby na zmenu rozhodnutia. Na písomné pripomienky upravené v tomto článku sa uplatnia rovnaké pravidlá.

4. Napadnuté rozhodnutie sa zmení v rozsahu, v akom sa vyhovelo návrhu tretej osoby.

Originál rozsudku vyhláseného v konaní o návrhu tretej osoby sa priloží k originálu napadnutého rozhodnutia. Poznámka o rozsudku vyhlásenom v konaní o návrhu tretej osoby sa uvedie na okraji originálu napadnutého rozhodnutia.

5. Ak sa odvolanie podané na Všeobecný súd a návrh tretej osoby na zmenu rozhodnutia podaný na Súd týkajú toho istého rozhodnutia Súdu, po vypočutí účastníkov konania môže Súd prerušiť konanie.

6. Na návrh tretej osoby môže Súd rozhodnúť o odklade výkonu napadnutého rozhodnutia. Ustanovenia tejto hlavy desiatej kapitoly prvého oddielu sa použijú primerane.

Piaty oddiel

Výklad rozhodnutí Súdu

Článok 126

Výklad rozhodnutí Súdu

1. V súlade s článkom 43 štatútu, ak existujú pochybnosti o zmysle a účinkoch rozhodnutia, Súd je príslušný ho vyložiť na návrh jedného z účastníkov alebo inštitúcie, pokiaľ na tom preukážu oprávnený záujem.

Návrh na výklad rozhodnutia musí byť podaný v lehote dvoch rokov odo dňa vyhlásenia rozsudku alebo odo dňa doručenia uznesenia.

2. Ustanovenia článkov 45 a 50 sa použijú primerane aj na návrh na výklad rozhodnutia, ktorý musí navyše obsahovať:

a) označenie dotknutého rozhodnutia;

b) označenie častí rozhodnutia, ktorých výklad sa navrhuje.

Návrh na výklad smeruje voči všetkým účastníkom konania, ktorých sa týka rozhodnutie, ktorého výklad sa navrhuje. Návrh sa pridelí komore, ktorá vydala rozhodnutie, ktoré je predmetom tohto návrhu.

3. Súd rozhodne rozsudkom po tom, ako bola účastníkom konania poskytnutá možnosť predložiť svoje pripomienky.

Originál výkladového rozsudku sa priloží k originálu vykladaného rozhodnutia. Poznámka o výkladovom rozsudku sa uvedie na okraji originálu vykladaného rozhodnutia.

4. Ak sa odvolanie podané na Všeobecný súd a návrh na výklad rozhodnutia podaný na Súd týkajú toho istého rozhodnutia Súdu, po vypočutí účastníkov konania môže Súd prerušiť konanie.

Šiesty oddiel

Obnova konania

Článok 127

Obnova konania

1. Návrh na obnovu konania možno v súlade s článkom 44 štatútu podať len vtedy, ak boli zistené skutočnosti rozhodujúceho významu, ktoré v čase vyhlásenia alebo vydania rozhodnutia neboli známe Súdu a účastníkovi konania, ktorý obnovu navrhuje.

Bez toho, aby bola dotknutá lehota desiatich rokov uvedená v článku 44 treťom odseku štatútu, návrh na obnovu konania musí byť podaný do troch mesiacov odo dňa, keď sa navrhovateľ dozvedel o skutočnostiach odôvodňujúcich návrh.

2. Ustanovenia článkov 45 a 50 sa použijú primerane aj na návrh na obnovu konania, ktorý musí navyše obsahovať:

a) označenie napadnutého rozhodnutia;

b) označenie napadnutých častí rozhodnutia;

c) dôvody obnovy;

d) označenie dôkazov preukazujúcich existenciu skutočností, ktoré sú dôvodom obnovy konania, a dôkazov preukazujúcich dodržanie lehôt stanovených v odseku 1 tohto článku.

Návrh na obnovu konania smeruje voči všetkým účastníkom konania, v ktorom bolo napadnuté rozhodnutie vyhlásené.

Návrh sa pridelí rozhodovaciemu zloženiu, ktoré vyhlásilo napadnuté rozhodnutie.

3. Súd rozhodne uznesením o prípustnosti návrhu so zreteľom na písomné pripomienky účastníkov konania; toto uznesenie nemá vplyv na rozhodnutie vo veci samej.

4. Ak Súd vyhlási, že je návrh prípustný, vec sa ďalej prejednáva ústne, pokiaľ nerozhodne inak.

Ak sa Súd rozhodne, že vyzve účastníkov konania na predloženie vyjadrení, konanie ďalej prebieha v súlade s článkami 36 až 48, 56 až 85 a 90 až 114.

Ak návrh na obnovu konania nespĺňa podmienky stanovené v článku 45 ods. 1 druhom až štvrtom pododseku, článku 45 ods. 2 druhom pododseku alebo článku 46, tajomník určí príslušnému účastníkovi konania lehotu na odstránenie nedostatkov návrhu. Ak v určenej lehote nedôjde k odstráneniu nedostatkov návrhu, Súd rozhodne, či má nedodržanie týchto podmienok za následok formálnu neprípustnosť návrhu. Na písomné pripomienky a vyjadrenia upravené v tomto článku sa uplatnia rovnaké pravidlá.

5. Súd rozhodne rozsudkom.

Originál rozsudku vydaného v konaní o obnove sa priloží k originálu pôvodného rozhodnutia. Poznámka o rozsudku vydanom v konaní o obnove sa uvedie na okraji originálu pôvodného rozhodnutia.

6. Ak sa odvolanie podané na Všeobecný súd a návrh na obnovu konania podaný na Súd týkajú toho istého rozhodnutia Súdu, po vypočutí účastníkov konania môže Súd prerušiť konanie.

Siedmy oddiel

Vrátenie veci Súdu na ďalšie konanie po zrušení rozhodnutia

Článok 128

Vrátenie veci na ďalšie konanie po zrušení rozhodnutia

Ak Všeobecný súd zruší rozsudok alebo uznesenie Súdu a vráti mu vec na ďalšie konanie, v súlade s článkom 13 prílohy I štatútu sa uvedené konanie na Súde začína na základe rozsudku o odvolaní, ktorým sa vec vrátila na ďalšie konanie a nové rozhodnutie.

Článok 129

Pridelenie vrátenej veci

1. Predseda Súdu pridelí vec buď rozhodovaciemu zloženiu, ktoré vydalo zrušené rozhodnutie, alebo inému rozhodovaciemu zloženiu a určí za sudcu spravodajcu iného sudcu ako toho, ktorý bol touto funkciou poverený vo veci, ktorá bola predmetom odvolania.

2. Ak sa zrušilo rozhodnutie samosudcu, predseda Súdu pridelí vec trojčlennej komore, ktorej členom nie je tento sudca.

Článok 130

Preskúmanie veci vrátenej na ďalšie konanie

1. Žalobca môže v lehote dvoch mesiacov odo dňa, keď mu bol doručený rozsudok Všeobecného súdu, podať písomné vyjadrenie k právnym otázkam, ktoré odôvodnili zrušenie rozhodnutia a vrátenie veci.

2. Súd doručí žalovanému vyjadrenie žalobcu alebo list, v ktorom mu oznámi, že žalobca nepredložil vyjadrenie v stanovenej lehote. Žalovaný môže v lehote jedného mesiaca odo dňa, keď mu bolo doručené toto vyjadrenie aleb